
SLUTNJE 

Napisao J. MAKSIMOV. 


ROVLAČILI smo se usiljenim marše- 
vima blatnim galičkim drumovima. 
Čitavi bataljon sve četiri po četiri 
čovjeka, sačinjavajući divizijsku pri¬ 
čuvu. Već se pet dana tako probijamo kroz jesenju 
kišu i blato, a divizijskom zapovjedništvu ni traga 
ni glasa. Vele*. Rusi bježe, a naši neprestano njima 
za petama, i u tom je sve zlo — ili dobro — sve¬ 
jedno —. Petog dana stigli smo ipak diviziju — 
Rusi stali iznad Smatina; naši čekaju nas, pa da 
ih onda potjeramo na bajonete. Ali nas je posve¬ 
ma izmučio petdnevni marš i glad, pa nijesmo bili 
ni za kakav posao. Ukopali smo se stoga i mi, pa 
ćemo ovako u pozicionom boju da otpočinemo —. 
Vražji je to počinak. Rusi su negdje smogli šest to¬ 
pova pa njima ruše danju, što mi sagradimo noću. 
I tako opet noć i dan, dan i noć. Po danu puška- 
ramo, po noći kopamo. A ima ih u cijelome tom 
zlu obijesnih, da se diviš, — naprosto junaka. A 
ta šta je konačno i junaštvo? Stari su opjevali Leo- 
nidu i digli ga u zvijezde —. Dive se Napoleonu, 
jer je stajao u tuči taneta, a za našeg Miču ne će 
znati ni vrag, a eto kako već pol sata skače nad 
rovom i maše kapom Rusima, koji ga upucavaju, 
da nije »treffer«. Ako to i jest ludost, ali ne mo¬ 
žete reći, da nije i junaštvo, jer konačno i jedno i 
drugo stopljeno je tako tijesno u jedno, da tvrdim: 
čim je čovjek luđi, veći je junak; (mislim barem u 
ovako ludom klanju), zato se i veli: srće naprijed 
kao lud —. 


No ja nijesam ovdje htio razglabati pojam ju¬ 
naštva, već sam htio reći samo to, da sam ja dru¬ 
gi dan toga istog Miću našao stisnuta za traver- 
zom blijeda i drhtava —. Iznad naših glava od ča¬ 
sa do časa žvižde kugle. 

— No, Mića — velim mu — što je danas. Rusi 
se upucavaju, ne ćeš da ih razveseliš? — 


— Ne, ne gospodine; danas ne. Danas me hvata 
strah, i ja znam, da pomolim samo glavu, dobio 
bih usred čela! — 

I htjela je sudbina, da se još isti dan ispune nje¬ 
gove riječi. Dat je znak na juriš. Iskočili smo iz 
graba svi. Rusi sasuše vatru. Pao je gdjekoji, ali 
među prvima Mića. Vidio sam ga još, kako se ruši 
s raširenim rukama nauznak u jarak; a onda sam 
poletio naprijed. Nije došlo do bajuneta. Rusi su 
nas držali u vatri do pet stotina koraka, a onda 
pobjegli. 

Opet marš — usiljeni, neprekidni marš, po hlad¬ 
nom vjetru, kiši i nevremenu. 

Misao mi Je uvijek kod Miće. A najviše mislim 
o tom, tko je to njega bodrio: danas ti se ne će 
dogoditi ništa, samo skači na užas drugima; a tko 
mu je opet onaj kobni dan šapnuo u uho: danas 
je jedna određena i za tebe. Čuvaj se! ^ 

I znam iz iskustva, još dok sam bio kod kuće, 
kako su neki novaci polazili s grčevitim plačem 
i s uvjerenjem, da će poginuti; pa i poginuli su. 
Drugi su pak polazili veselo, ako i ne veselo, a to 
svakako s nekom duševnom ravnodušnošću i bez- 
brigom — i vraćahu se u većini kući. — I dugo me 
mučila misao: je li to slutnja tako snažna i jaka ili 
glas nekog nevidljivog, koji živi s nama i oko nas. 
I sjećam se, da sam onda odgovorio sam sebi: to je 
glas neki u nama, — 

Nikad nijesam bio sklon rješenju, da s tijelom 
umire i duša. Naprotiv ja sam vjerovao i u javlja¬ 
nje duša poslije smrti. Živo mi je u svijesti priča 
bake. Ona je poznavala ženu, koja je na leđima 
više prema lijevome bedru nosila znamenje, kao 
od otisnutih prstiju. Njoj se navodno prikazivala 
mati u noći i danju i htjela nešto od nje. — No ona 
se nije htjela upuštati s dušama pa bilo i s majkom 
ni u kakve razgovore. A duša opet nije mogla 

otpočeti bez onog značajnog; Sve duše hvale Bo¬ 
ga, hvališ li ga, dušo, i ti? — I kad joj se opet jedne 
noći postavila mati usred sobe, prodere se kći na 
nju, što je napastuje i ne da joj mira ni počinka, 
pa se okrene na desni bok k zidu. A mati je došla 
do nje i položila prste na bedra, da je okrene. Kći 
vrisne i strašno prokune. Majke je nestalo, ali 
nesretnoj kćeri ostali su tragovi prsti na bedru do 
smrti. 

Eto to je pričala moja baka —, a nitko nije htio 
da joj vjeruje. AK ja sam vjerovao, kruto vjerovao. 
Mučila me tek jedna misao; zašto su se nekada 
duhovi prikazivali tako često, a sad našem nara¬ 
štaju skoro nikada —? Bit će zato, što smo mi sa¬ 
da kukavice, pa bismo se prepali, a možda i gore 
kleli no ona kći —. Ali oni zato ipak postoje i bdiju 
nad nama, jer eto vam one čudne slutnje, koja je 
stisnula Miču, junačkog Miču, onog kobnog dana 
iza ogromne traverze, iz koje ga je istrgla tek voj¬ 
nička disciplina, da ga pošalje u očitu smrt. 

A ako vas o tom, da u slutnji imadu udjela duše 
naših pokojnika, ne može uvjeriti ni Mićin slučaj 
— onda će vas jamačno uvjeriti ovaj čudni slučaj, 
što se desio nekoliko dana poslije. 

Od onog, po Miću kobnog juriša, nijesu se Rusi 
zaustavljali sve do nekog potoka. Prešavši potok 
ušančili su se s onu stranu vode, duž povišice, koja 
se prema sjeveru sve više odvajala od korita vode. 

Satnija, u kojoj je bio i moj vod, dobila je pod 
noć zapovijed, da prijeđe potok i zaposjedne uz¬ 
visinu desno od povišice, što su je držali Rusi, a na 
kojoj su se vidjele razvaline nekakove kuće —. 
S nama su pošli i telefonisti, da uspostave vezu. 
Naprijed smo išli ja i natporučnik, zapovjednik 
satnije. Došli smo do vode i htjeli preći potok 
gazeći —- 

— Gospodine nadporučniče, zašto da gazimo 
vođu, kad je sto koraka niže most, samo ako nije 
srušen —. 

Natporučnik i ja pogledamo tog predlagača. 
Pred nama je stajao narednik telefonskog odjela. 

— A kako ti to znaš. 

— One razvaline gore, što ih imamo zaposjed¬ 
nuti, to je moj dom — odvrati on čvrstim glasom. 

Nijesmo ga više pitali ni riječi. Pošli smo niz 
rijeku i za čas našli most. Oprezno smo se uspinjali 
uzvisinom, ali gore ni žive duše. 

— Ne razumijem nikako, kako su mogli Rusi 
ostaviti tako važnu točku nezaposjednutu — pro- 
mumlja natporučnik, 

slBPi^ledali smo kuću. Bilo je sve pusto i u de- 
^atnoM-stanju. - Momčad se smjestila u ogromnu 
dsof^f^ku isotni. iKjadpioručnik mi odredi, da nađem 
žfeoi^s ^šfe3n,iaqsamžofle_da,ptxrazmjesti straže. Na¬ 


šao sam malenu sobicu i dao u nju unijeti nekakav 
divan i po podu razasuti slamu. Nas četiri zapo¬ 
vjednika voda i narednik telefonskog odjela ležali 
smo već na podu, kad je došao natporučnik, kome 
smo odredili divan. — Sio je u mraku na divan 
bez riječi. — 

— A gdje su ti roditelji? upita odjednom na¬ 
rednika. 

— Mati je umrla davno, a otac pred sam rat. 

— I drugog nemaš nikog — ? 

— Nikog do ove pustoši —. 

— Pa kako ti to sve snosiš ? 

— Pa eto tako, što ću — i što mogu ? — 

Nastala je tišina. Vani je vijao hladan vjetar i 
pljuštala kiša. 

— Zima je tu — odjednom će natporučnik —, 
kad je već tu peć, neka se naloži. 

— Zastrli smo dobro gunjevima prozore, da se 
svijetlo ne vidi. Jedan od nas pošao je da nađe 
nešto za peć. Mi smo dotle napalili lojanicu — 

Narednik je sjedio na slami i razmišljao. 

— Ne znam, što je to — progovori odjednom 

— ili zato što sam nakon toliko vremena pukim 
slučajem dospio u svoj razvaljen dom ili užas nad 
rasutim ognjištem, ali eto mene podilazi neka bol¬ 
na sjeta i strah i najradije bih da što prije odemo. 

— Ej, razumijem ja tebe i tvoju bol, razumijem 

— užasno je to! — odvrati natporučnik. 

U to SU dovukli pisaći stol. Bio je slupan i bez 
nogu. 

— Ah — klikne narednik — gdje ste to našli? 

— U dvorištu I — 

— Je li ti možda žao — upita sućutno natpo- 
ručnik, — ta ima drvlja i bez toga. — 

No on je samo pretražio ladice, ali nije našao 
ništa. 

— Palite samo — mahne on rukom i opet sje¬ 
dne na slamu. 

Bavili smo se neko vrijeme oko peći. Bila je to 
ovelika peć od lijevana željeza i dobro sačuvana. 
Ta ako i robe sve, šta će im do vraga peć. — Za 
čas plane vatra. Nasta sitno praskanje i pucketa- 
nje suhoga drva. 

Mir i tišina. Samo vani tužno vije bura i pljušti 
kiša. Peć se od topline počela naglo rastezati, pa 
tucka i tucka kao brzojavni stroj: taat-tak-tak- 
tak, tak-taak-tak, tak-taak-tak, tak-tak, tak-tak. 

Ležimo mirno i osjećamo, kako nas hvata san. 
Netko, tko je bliže peći, podjari i naloži vatru. Pla¬ 
men zahuči, a peć zakucka sitnije i brže ko brzo¬ 
javna kotvica: taak-tak-tak-tak, tak-tak-taak-tak, 
taak-tak-tak, tak-tak-tak, taak-tak-taak. 

Čuje se već odmjereno i duboko disanje —. Va¬ 
ni šumi vjetar noseći kišu- 

Odjednom se narednik trgne, podigne glavu i 
sluša — ; —taak-tak-tak — 

A onda, kao da je u njega ušao bijes, sune u vis 
i krikne; — Bjež'te ! Tako vam Boga, bjež’te, jer 
eto dolazi smrt ! — 

I prije no što smo se mogli razabrati onako za¬ 
tečeni ,i zaprepašteni, jurnu on u veliku družinsku 
sobu —- 

— Na noge, na noge ! Zbjeg! Natrag preko 
vode, kome je život drag ! — 

Za čas nastane silni metež i buka. Uzalud se 
umiješao natporučnik i mi, da umirimo ljude. Mno¬ 
go nam smeta i tmina. Koji su nam bliži, gledaju 
nas s nerazumijevanjem, — Ali drugi srljaju niz 
brijeg kao mahnuti. Poznato je to, da se tek prva 
zapovijed sluša, a druga, pogotovo ako je protivna 
prvoj, pravi zbrku, U ostalom kome je padalo u 
pamet, da je netko izdao zapovijed tako na svoju 
ruku. Ako je zapovijed izdana, onda netko i od¬ 
govara za nju. Ljudi su jurili dolje prema potoku 
— u vjetru i kiši — i nije prošlo ni pet minuta, bila 
je zgrada prazna. Pače i straže su pobjegle za nji¬ 
ma, Nije druge, pošli smo i mi. 

Natporučnik strašno kune, a i nas podilazi bijes. 

— Što je do vraga samo taj luđak htio? Što je 
htio prokleti-, 

A1 daljnju riječ prekine mu strašna detonacija. 


Zemlja se zaljuljala pod našim nogama, a onda nas 
prosu prašina. 

Projurili smo strminu i prešli potok. Gazili smo 
vodu, jer preko mosta ne bismo onako mogli svi 
Gore na garištu u sjaju plamena vidjeli smo ko¬ 
njanike, Naši su otvorili vatru I 

— Kako si znao, kako si samo slutio? — na¬ 
valio je natporučnik na njega, 

A on blijed u licu i blistavih očiju odgovori: 

— U mojem domu gore zaokupilo mi dušu ču¬ 
dno čustvo i sjeta, A onda, kad su donijeli onaj 
ostatak očeva stola, stislo me nešto u srcu. Slu¬ 
šam, kako plamen ždere tu dragu uspomenu, a mi¬ 
sao mi bila neprestano kod oca. Baš za tim stolom 
sjedio je onog dana, kad ga je udarila kap. Pisao 
je nešto, kad sam ja ušao u sobu. Eto i ta slika mi 
lebdjela u svijesti — a stol gori — plamen ga pro¬ 
ždire — a peć pucketa — gvožđe se rasteže i tuc- 
ka — i — i vjerujte mi na riječ — daje morzeove 
znakove — kao brzojavni stroj — kucka peć: 
Bježi — bježi — bježi —, 

Isprva nijesam htio vjerovati sam sebi —, Je li 
to puki slučaj i dgra prirode, da gvožđe tucka baš 
' tako? -— Ali onda se ponovilo drugi i treći puta. 
Nema sumnje, to je glas — oca — to-on.mene. 
opominje —i ^ dalje znate i sami, A mi smo svi 
slušali njegovo pričanje i vjerovali mu,: " 


PJESMICA 

Istarskim p 

GASI se svijetlo i vjere i nade, 

Kada gusti mrače nad Krajinu pade, 

I u tami osta kućarica mala 
Ko udova crna na udaru vala, 

Izgubljena, pusta i prazna i sama, 

Sve oko nje tuga, sve oko nje čama , . . 

U toj noći gluhoj pustiše je ljudi 
I rekoše: zbogom,,, njoj i rodnoj grudi , 


u NGCI : 

a t n i c i m a. . ! * 

Ali staro gnijezdo i u horu tmastu 
O proljeću čeka vazda svoju lastu . . 



Treba imat vjere. Treba imat snage 
Ne ostavi,j'^ 'kuće rođene i . drage, 


Jer-kad -sunce zađe, i opet se vraća, , • 
A čvrsta se . vjera- samo- Spasom plaća! 

Rikard Katalinič-Jeretov 



NA MORU 


I SKRI se pod širokim žarom modri talas 
I šumi, struji i beskrajno valja 
U bijelim linijama obmane i vječnosti 
Da su svi ribari oko usidrenih barka u lukama. 
Pobožno ušutali 

I prigušili grabežljivu, lukavu, galeblju krv , , , 
Osluškujući zatravljeni 
Šumnu igru pjene i talasa! ,, , 

Odriješen od sebe, teže i sviju stvari. 

Pijan od sjajnog svesazdanja i razpojasanog okeana 


Letim s maistralom u jedrenjači ponad valova , . . 
U azurprostoru, što ko caklo puca ! , , , 

Sretna mi čula nektar morske raje vine srču. 

Misli lijene se ne kreću, 

— Život i smrt atoma očajno oko mene se bore 
Ko dvije grabilice kad se spandžaju, 

Sklopčaju i zakrvare u blistu daljine ... 

No ja ne mislim ništa, 

Talas se valja, korali i biseri zriju 
I bozi vječnosti sa mnom nektar piju! . , . 

Josip Kosor 

BRAK MALE RA 

ROMAN IZ OBIČNOG ŽIVOTA U VELIKO DOBA 
Napisao : SLAVKO JEŽIĆ 


EZAR i Feđa zakrenuše iz Kačićeve 
ulice na Prilaz. 

% — Baš mi je drago, da si došao, 

govorio je Cezar. Kad je čovjeku 
srce puno, treba oduška, da mu odlane. Toliko ti 
toga imam pripovijedati... Ali, a propos, što je 
s tvojim mjestom? Radi toga si i došao u Zagreb, 
zar ne ? 

— Jesam . . . Ali stvar ne stoji najbolje. Na¬ 
rodno je Vijeće sistiralo zakon o neovisnosti su¬ 
daca, pa me svak nagovara, neka radije pričekam 
još neko vrijeme, dok vidimo, kako će se stvari 
razviti - . . 


— I tako si uzalud došao ovamo . . . 

— Uzalud? U ovo prezanimljivo doba nikad 
nije uzalud, dođe li čovjek u Zagreb. 

— Čini se, da je već prošlo to »prezanimljivo 
doba«. Zagreb je jedva mjesec dana bio središtem 
jugoslavenske države, ali pred par je dana opet 
postao »provincijom«! 

— Ali zaboga, Cezare, tko će odmah očaja¬ 
vati! Zar su Milano i Napulj provincija prema Ri¬ 
mu, ili Ziirich i Ženeva prema Bernu? 

— Možda imaš i pravo, dragi Feđa, ali mi smo 
svi potišteni. Tisuću se godina borimo za to, da 
jedamput budemo potpuni gospodari u svojoj kući, 
i gle, već nakon mjesec dana dajemo kućne klju¬ 
čeve u druge ruke! Zar da tu čovjeka ne zaboli 
srce? Reci samo! 

— Ali, molim te, pa kako je to moguće? Zašto 
to dopuštate? 

— Zašto to dopuštamo? A tko dopušta? Tko 
nas pita, što hoćemo? Evo Wilsonovim smo ime¬ 
nom okrstili trg, kojim sada prolazimo, da nam 
zauvijek ostane živa uspomena na najveću pre- 
varu u historiji. Tko respektira glasovitih četr¬ 
naest točaka? Gdje je došlo do izražaja samood¬ 
ređenje naroda? Zar u Češkoj, gdje su ostali mili¬ 
juni Nijemaca pod tuđom upravom? Ili u Austriji, 
za koju već sada novine pišu, da je ne će smjeti 
priključiti Njemačkoj? Ili možda u našoj savezni¬ 
čkoj Italiji, koja je zaposjela petinu jugoslavenskog 
teritorija? Ona ista Italija, koja nam je još u pro¬ 
ljeću ove godine bacala letke nad Zagrebom, s pot¬ 
pisom Trumbićevim, gdje nam se prikazuje najbo¬ 
ljom prijateljicom i obećava nam potpuno ostva¬ 
renje naših težnja. Laž, brate, sve laž i prevara. 

Feđa se zagleda u kazalište, mimo koga su 
upravo prolazili i zastane. 


— Gle, pokaza rukom na pročelje zgrade, zar 
su i ovdje skinuli natpis »kraljevski«? 

— Da, iza Mihalovićeve naredbe sve je klicalo. 
Maknuti iz svih natpisa riječ »kraljevski« značild 
je tacite proglasiti republiku. Sav Zagreb i sva Hr¬ 
vatska rasplamtjeli su se manijom republikanstva. 
U zadnjoj se građanskoj kući pjevalo »A 11 o n s 
e n f a n t s«. Trebalo je izdati na hrvatskom jeziku 
tu himnu^ koja je za sve bila simbol republikan¬ 
stva! 

Zašli su u Marovsku ulicu. 

— Istina je, reče Feđa zamišljeno. Kad se kod 
nas pred tri dana pročulo, što se prvog prosinca 
zbilo u Beogradu, kao da su sva lica problijedila, 
a sva usta zanijemila. Iza burnog klicanja i odu¬ 
ševljenja odjednom je nastala šutnja i potištenost. 
Zaista, the rest is silent, kako bi rekao 
tvoj Shakespeare. 

— O ne, brate, usprotivio se Cezar, tako da¬ 
leko još nismo. Stavimo ruku na srce i recimo is¬ 
kreno: ta nije to baš tolika nesreća, što smo mi 
— recimo: mi — proglasili kraljevinu u času, kad 
cijeli svijet proglašuje republiku. Eto: Češka, Polj¬ 
ska, Rusija, pa čak i sama feudalna Ugarska . . . 
Napokon, i Engleska je kraljevina, ali volim je ne¬ 
go sve južnoameričke republike. Pa kako je Sr¬ 
bija demokratska zemlja, nadajmo se, da će i nje¬ 
zina dinastija znati novoj našoj državi sačuvati taj 
demokratski značaj . . . Što je zlo i što mora sva¬ 
koga napuniti tjeskobgm pred budućnosti, to je 
upravo ovo eskamotiranje demokratizma, ovo 
bježanje od naroda, ovo stvaranje fait aceom- 
p 1 i-a, protiv kojih se narod buni, a recimo, 1 a s t 
n o t 1 e a s t, i ovaj militarizam, koji počinje mi¬ 
risati u zadnje vrijeme . . . 

— To bi doduše mogla biti još samo posljedica 
rata, prihvati Feđa. Dok se ne svrši mirovna kon¬ 
ferencija, dobro je imati oslona na vlastitu snagu. 

— Možda . . . Ali zašto se ovo naše ujedinjenje 
nije provelo kao jedan veliki svečani narodni čin? 
Zašto se nijesu braća privinula na bratske grudi; 
zašto nije narod narodu prisegao vječnu ljubav i 
vjeru — zašto se sve to obavilo iza kulisa, potajno 
i furtim, kao kakvo zločinstvo? 

— Kaže mi svak, da se nikad nije sastao ple¬ 
num Narodnog Vijeća, uvijek da su raspravljali sa¬ 
mo nekakvi odbori, da su sjednicama prisustvovali 
i nečlanovi Narodnog Vijeća, da se tu grozilo i te¬ 
roriziralo, da su se za one kobne sjednice od 24. 

novembra Radić i Pribićević prijetili jedan drugo¬ 
me i gubitkom glave . . . 

— Eto tako; tko bi ti sve to i znao? Novine sa¬ 
mo općenito raspravljaju; te su se sjednice držale 
tobože tajnima, o njima nije bilo nikakovih saop¬ 
ćenja; vele, da se nije čak ni stenografski zapisnik 
vodio . . . Možda gdjekomu ne bi bilo drago, da 
se za historiju sačuvalo njegovo držanje u tom pre¬ 
sudnom času . . . 

— Istina je, reče Feđa, kod nas se vani nikad 
nije pravo znalo, što se u Zagrebu zbiva. Ali što 
su Zagrepčani na sve to? 

— Što? . . . Molim te, trebalo je dočekivati sa¬ 


vezničke vojske; tu se slavilo, držali se govori, po¬ 
zdravljali se generali, bratimilo se s vojnicima, 
pjevale se himne, držale se manifestacije, raspu¬ 
štale se svaki čas škole, djeca se izvodila na ulicu, 
— i tako od samih govora, pjesama, manifestacija 
i parada ljudi ne dospjedoše ni da se otrijezne, kad 
eto ti i prvi decembra! . . , 

U tom razgovoru prođoše i Nikoličevu ulicu, te 
zakrenuše u ulicu Marije Valerije, sada prekršte- 
nu u Štrosmajerovu ulicu. 

Ulica je bila puna svijeta, što se gurao i žurio. 
Svatko je nosio bilo kakav svežnjić ili bouquet 
cvijeća, omotan crvenim papirom, ili kakvog sije- 



BELA ČIKOŠ-SESIA: VALPURGINA NOĆ 


dog svetog Nikolu, a gotovo svi po kojeg »kram- 
pusa« ... Ta bilo je predvečerje svetog Nikole! 

Na Jelačičevu trgu bila je užasna stiska. Na¬ 
kon četiri i po godine stradanja i žalosti svatko je 
zaželio da razveseli koga svoga, pa su se ljudi, že¬ 
ne i djeca gurkali između šatorčiča, gdje su piljar- 
ke i trgovci nuđali stvari na prodaju. S obje strane 
Jelačičeva spomenika sivkali se ti mali šatorovi, 
kao da si pogledao široko polje, u kom se stere 
mravinjak do mravinjaka, a između njih sve se 
crni od mravi . . . 

Cezar i Feđa se zaustaviše pred Narodnom ka¬ 
vanom. 

, — Hoćemo li unutra? zapita Feđa. 

— Pa možemo, odgovori Cezar. Ja sam dodu¬ 
še pošao ovamo, da pokupujem štošta za Nikolinje. 
Dogovorio sam se sa sestrom, da dođe pred kava¬ 
nu oko tri sata. Ali istom su dva sata . . . 

Uđoše u kavanu i sjedoše uz prozor. 


— Zadnji put sam bio ovdje naveče prvog de¬ 
cembra. Išao sam mirno i čuo sam neku buku. Kad 
sam ušao, vidio sam, kako netko stoji na stolu us¬ 
red kavane i glasno čita posebno izdanje novina 
o dogođajima u Beogradu. Svi su se zgrnuli oko 
toga stola; neki su burno povlađivali i klicali, a 
većina je šutjela i zabrinuto gledala preda se . . . 
Ali pustimo te razgovore, prekinu se Cezar. Što 
se nas tiče politika! Nadajmo se, da će se ipak naći 
veliki čovjek, koji će znati Štrosmajerove ideje 
provesti u djelo , . . Reci mi radije, dragi Feđa, što 
je to, o čem si mi kod svaka tako tajanstveno ne¬ 
što natucao? 

Feđa je drobio žličicom šećer u crnoj kavi i 
smješkao se. 

-Samo ne prenaglo, Cezare. I ti si počeo 

nešto da pripovijedaš, ali nas je sestra prekinula 
u razgovoru. Dovrši dakle svoju pripovijest, a ja 
ću onda početi svoju . . . 

Cezaru je udarila rumen u obraze, kao od ne¬ 
prilike. No odmah nastavi glasom, koji se silio da 
bude miran i po mogućnosti ravnodušan. 

— ... Gdje sam ono samo stao? . . . Da . . . 
pjesmice si pročitao. Mira ih još nije vidjela . . . 

Feđa je nabrao čelo i naškubio usne: 

— Dakle . . . mora se priznati, pjesme su sa¬ 
svim jasne , . . Očitijeg priznanja ljubavi nisi mo¬ 
gao reći ni napisati. Već pred mjesec dana, o pre¬ 
vratu, rekao sam ti, da si zaljubljen. A ti si nije¬ 
kao ... 

— Ah, šta! mahnuo je Cezar rukom, kao da se 
brani. Bio je sav zaražen. 

— Nemoj se braniti, Braca, tvrdoglavo je na¬ 
stavljao Feđa, to je bar jasno . . . Pa i te pjesme 
i to tvoje rumenilo . . . Kao kakav gimnazijalčić. . . 
A viđate li se štogod? 

— Naravna stvar. Gotovo svaki dan smo zaje¬ 
dno. Ispočetka je to bilo rjeđe, ali sada sve gušće. 
Dolazim k njoj, redovno svakog dana oko jeda¬ 
naest, a često i popodne oko četiri. Osim toga ima 
Mira svake nedelje popodne svoj f i v e o’c 1 o c k 
t e a, gdje se i poveće društvo znade sastati. 

— A što vele na to drugi ljudi? Što Vyskočil? 

— Bože moj, kako si smiješan, Feđa! Što bi 
rekli? Ništa! Pa zar ima na tom šta zla? Ne dola¬ 
zim ja sam; dolaze i drugi. Kolikoput je ujutru i 
Lela ili Aurora tamo! Jedino »Fraulein Mitzi« 
nas poprijeko gleda. Ona je već Štefici — sluškinji 
Mirinoj — rekla, da ona ne će nikad u sobu, dok 
sam ja tamo ... da nas ne smeta! 

— A ostali? 

— Ma ništa, velim ti. Nitko ništa i ne sluti, jer 
napokon, uvjeravam te, i nema ništa ozbiljna, Au¬ 
rora, Lela i Ninković su vrlo Ijubezni ljudi, a Vys- 
kočil . . . znaš, čudan ti je to čovjek . . . njega ni¬ 
kad nema kod kuće. Ujutro nikada, popodne rijet¬ 
ko kada, a nedjeljom samo katkada . . . Ponajviše 
odlazi na jedno dobro kraj Zagreba, Mirindol, ka¬ 
mo pod tjednom ne dospijeva . . . 

— Ali ti si nešto natuknuo i o jourovima 
kod Lele . , . 

Ah ti j o u r-o V i, dragi Feđa! To su najljep¬ 
ši časovi moga života. U svom intimnom salonu u 
Tuškancu dočekuje nas Lela svakog četvrtka po¬ 
podne. Katkad tamo dolazi i Aurora ili koja prija¬ 
teljica Lelina ili Mirina . . . Ali ponajviše smo sa¬ 
mi: Lela, Mira i ja ... A Lela često mora da pri- 
gleda u kuhinju, na dvorište, šta ja znam, kuda. . . 
Onda ja i Mira ostajemo sami. Ili nam Lela 
svira uz glasovir ... i pjeva — ponajviše 
talijanske pjesme ... A nas dvoje slušamo . . . Ni¬ 
šta ne govorimo . . . samo slušamo i gledamo se. . . 
katkad si stisnemo ruke . . . Feđa, Feđa! . . . Groz¬ 


nica me stresa kod same pomisli na taj blaženi 
osjećaj. . . Feđa! Strašno sam zaljubljen! .. . Smi¬ 
ješno, zar ne? 

I Cezar pokrije kao od stida oči. A onda po¬ 
gleda bojažljivo Feđu: 

Feđa ga potapša, hrabreći ga, po ramenu: 

— No, no, kakvo smiješno. Braco! . . . Ljubav 
ne pita ni tko si ni što si, ona dolazi, kad sama 
hoće, a prolazi isto tako . . . Niti je možeš dozvati 
niti zaustaviti . . . 

Nastade šutnja. Cezar progovori prvi: 

— Sad si čuo sve, Feđa , . . Ali o sebi nisi još 
ništa rekao ... Ja Čekam . . . 

Feđa se počeše za uhom. Zatim se iskašlja. Na¬ 
pokon počne svečano-komičnim glasom, koji je za 
čas sasvim ozbiljan postao: 

— Stvar je naime vrlo jednostavna. Jednog smo 
dana opazili na našem »parade-placu« jedno novo, 
neobično đražesno lice. Ali ne samo lice: grudi, 
noge . . . ukratko, Braco, jednu prekrasnu pucicu. 
Onako, šesnaest do sedamnaest godina. Naravno 
je, da su svi naši »lafovi« bacili oko na nju i stali 
je opsijedati. A nisam se ni ja dao tako šale izigrati. 
Propitao sam se, tko je i odakle je. Doznao sam, 
da se zove Gita, da dolazi iz Beča, ali rodom je iz 
južne Ugarske. Pobjegla je za prevrata iz Beča, 
gdje je učila glazbu, što li, ali nije mogla kući, jer 
je taj dio Ugarske pod našom okupacijom, a kako 
je ona iz madžarske obitelji, mogla bi imati nepri¬ 
lika. Javili su joj od kuće, neka ide u naš grad k 
rođacima, dok joj ne jave, što da dalje radi... I 
nato sam ti ja započeo ofenzivu. Slao sam cvijeće, 
sastavljao njemačke stihove, pjevao s par prija¬ 
telja podoknice — i napokon se smekšalo srce moje 
szepkisasszony (kako sam je ja nazivao, dok 
joj još nijesam smio govoriti po imenu). Počela je 
izlaziti s cvijetkom iz mog bGuqueta na grudima, 
osmješkivala mi se . . . i napokon se upoznah s 
njome ... A onda . . . što da rečem? . . , oko tjedan 
sam je dana osvajao izdaleka, a već je više od po 
mjeseca, što se danomice sastajemo, što smo tako 
reći neprestano skupa ... I — volimo se ... 

Cezaru su sjale od veselja oči: 

— Bravo, Feđa, takav si mi drag! Baš mi je 
milo, da si i ti zaljubljen. Radoznao sam na tvoju 
pucu. Ali pričaj, kakva je. Što se dalje dogodilo. 

Feđa je gledao kroz staklo kavane u vrevu ljudi 
na trgu. 

— Divan je stvor Gita. Doduše nešto prenaivna, 
ali sasvim, sasvim nepokvarena. Upravo nevjero¬ 
jatno za naše doba. Prekrasno pjeva i živi samo za 
glazbu. Od kuće je dosta imućna, kako čujem; voli 
me, a i ja volim nju . . . Moje su namjere najozbilj¬ 
nije ... 

Cezar pljesnu rukama; 

— Pa to je divno! A što će njezini? 

— E, toga još ni sam ne znam. Jučer je dopu¬ 
tovala sa mnom u Zagreb, jer su joj ovamo prispjeli 
sestra i svak i javili joj, neka ovamo dode. Trebalo 
bi, da budu ovdje u kavani oko pola tri. Čudim se, 
da ih još nema ... 

Cezar baci pogled na ulicu i zaviknu zapanjeno:^ 

— Aranka! 

Feđa ga pogleda uplašeno; 

— Što ti je, Cezare? 

Nijemo pokaže Cezar rukom gospođu, koja je 
upravo s jednim gospodinom i gospođicom ulazila 
u kavanu. Feđa se okrenu, opazi ih i uskliknu: 

— Ta to je Gita! 

Taj čas su dame s gospodinom već ušle u kava¬ 
nu i ogledavale su se. Opazile su Cezara i Feđu. 

— J a j i s t e n e m, ta to je Cezar, raskrili go¬ 
spođica ruke i.poleti k Cezaru. 

— Margit, edesem, zagrlio je Cezar dje¬ 
vojku i poljubio je čvrsto na obraze. 

Pustivši je iz ruku sjeti se, da su u kavani, i 
okrenu se oko sebe. Nekoliko je gosti začuđeno 
gledalo to ljubljenje, ali većina je bila svojim raz¬ 
govorima zabavljena i u općoj strci nitko nije mno¬ 
go pažnje posvećivao Cezaru i grupi oko njega. 

Feđa je zabezeknuto gledao, što se to pred nje¬ 
govim očima zbiva. Dotle su već i onaj gospodin i 
gospođa stupili bliže. 

— No, Cezare, a nama zar ne ćete pružiti 
ruke? smiješeći se oglasila gospođa iza Margite. 

— Kako ne, Aran . . . milostiva gospođo; opro¬ 
stite mojoj zbunjenosti, ali gdje bih vam se mogao 
i u snu nadati ovdje? Kezeit csokolom, 
nagysagos asszony . , . 

— A ovo vam je ovdje moj dragi Aladar . . , 
Ovo je naš prijatelj Cezar, o komu smo ti toliko 
pripovijedali, 1 e 1 k e m . . . , predstavljala je Aran¬ 
ka muža i prijatelja. 

— A ovo je moj prijatelj Feđa, koga je, čini se, 
naša Margit već imala priliku upoznati, pogleda 
Cezar vragoljasto Margit ispod oka. 

Margit prpošno naškubi usne i naheri glavu. Svi 
se porukovaše, a zatim posjedaše za stol. 

Sad je započelo veliko pripovijedanje i objaš¬ 
njavanje. Margit je cvrkutala poput ptičice i poput 
kristalnog zvončića odjekivao je bistri njezin dje¬ 
vojački glasić. 

— A što je vas, Cezare, nanijelo ovamo u ka¬ 
vanu? pitala je Aranka. 

— Bio sam s Feđom kod njegovih, a onda sam 
pošao ovamo, da dočekam sestru, koja će mi od¬ 
nijeti neke sitnice nekuda . . . 


— Neke sitnice . . . nekuda . . . Cezare, Cezare, 
da nije tu po srijedi kakva milostiva Mira, gro¬ 
zila se dražestno prstićem Aranka. 

— A meni, Cezare, zacvrkuta Margit — gdje je 
/noj krampus i zlatna šiba? . . . 

Cezar je pogleda smiješeći se: 

— Ne znam, Margit. . . Jedino da možda po¬ 
gledate u džepove moga prijatelja ... 

A Margit se zacrveni do ušiju: 

— Zločesti ste, Cezare, mahnu nestašno glavom, 
ne volim vas više ... I zamota glavu do nosa u bi¬ 
jelo krzno, što joj je bilo prebačeno preko ramena. 

Feđa je bio u neprilici, a Cezar je mirio Margit: 

— No, no, g a 1 a m b o m, nemoj se ljutiti: dobit 
ćeš večeras i zlatnu šibu i krampusa od svog starog 
Cezara. Ne haragudjall... 

Pošto se Margit tobože umirila i zamuknula, 
stala je Aranka pričati o svojoj sreći, dok se Aladar 
zadovoljno smiješio, Margit i Feđa se zaljubljeno 
gledali, a Cezar je slušao i sve ih promatrao. Aran¬ 
ka se rascvala i postala je prekrasnom mlađom že¬ 
nicom. Garave su joj kose uokvirivale crne oči i 
jedra bijela lica, koja su resile dvije osobito dra¬ 
žesne jamice. Zubići kao od bjelokosti svaki bi čas 
zasjali među punim usnama, kao da bi se zraka 
sunca zakrijesila na zamrzlom snijegu. A pune 
grudi i oble linije tijela , . . Savršena žena! 

Ali Cezarove su misli odlijetale iz zadimljene 
kavane u sagovima ispunjeni raskošni mali salon 
drugoga kata Mihanovićeve ulice, gdje se na me¬ 
kom divanu pružila druga jedna divna žena, plave 
kose i plavih očiju, iz koje je isto tako strujio miris 
ženstva i opajao mozak , , . Ali tamo je ženstvo 
bilo mekše, uzvišenije, toplije, produhovljeno i go¬ 
tovo nadzemaljsko . , . Dalila i Esther, Magdalena 
i Marija! . . . 

Taj mu časak padne na pamet, da treba onamo 
poslati cvijeće i bombone i trgne se. Pogleda kroz 
prozor i opazi sestru, gdje stoji na uglu pred kava¬ 
nom i ogledava se, ne bi li gdjegod ugledala brata. 

Cezar ustane i uzme se opraštati. 

— Gle, već su tri sata. Oprostite, što moram 
da idem. Sestra me čeka . . . 

Svi se izrukovaše s njime. 

— Vi ćete večeras svakako biti naš gost, Ce¬ 
zare! Mi smo kod naše tetke: Đorđićeva ulica 3b, 
prvi kat, stisnu mu Aranka srdačno ruku. 1 
Feđa će biti kođ nas . . . 

— Bit će nam drago, doda Aladar. 

— Ne zaboravite na mog krampusa ... ja mu 
se silno veselim . . . opominjala je Margit. 

— Ne ću, ne ću, Margit . . . Do viđenja! . . . 

— Do viđenja, Cezare . . . Žurite se! . . . Do 
viđenja! ... 

Na vratima se Cezar još jedamput okrenu i ma¬ 
hnu rukom. Margit mu na rastanak dobaci još je¬ 
dan cjelov. Bila je zlatna: puna mladosti, zdravlja, 
života, nade, sreće i ljubavi . . . 

ii* 

Sestra je bila već nestrpljiva. 

— Tri su sata otukla na katedrali, a tebe još 
nema . . . Cvijeće je već priređeno i krampusi . . , 
Samo još da uzmeš šibe . . . 

I zakrenuše na »Nikoljski vašar« na trgu. Cezar 
je izabrao dvije zlatne šibe više i dva krampusa, i 
upravo je zagledavao, što bi zgodno bilo da uzme 
za sestru. Najednom osjeti, kako ga ona vuče za 
rukav. 

— Što je? okrene se Cezar. 

— Ma gledaj, pokaže sestra na istočnu stranu 
trga. Kakva je ono strka? 

I zaista, tamo je nastala neka gužva i komeša- 
nje, doskora se začula krika žena i djece ... Pred 
Jelačićev spomenik dojurila su kola s mornarima 
— koji su onda bili jedina pouzdana vojska — i 
mornari su počeli razgoniti narod s trga. Drugi su 
počeli namještati rnitraljeze ... 

Cezar prihvati sestru ispod ruke: 

— Zlatice, ovdje nije za nas zgodno mjesto , . . 

I povuče je brzo prema Štrosmajerovoj ulici, 
gdje su u trgovini cvijeća bili njihovi bouqueti. 

— Sigurno opet kakva manifestacija ili demon¬ 
stracija ... U današnje doba najbolje je držati se 
daleko od toga. Vojnici su tu, da drže red . . . mo¬ 
glo bi doći i do pucnjave . . . 

I zađoše u dućan. 

Taj čas se već masa svijeta valjala ulicom; jedni 
su bježali ravno, drugi su se zaklanjali u veže, treći 
su trčali u dućane — kuda je tko dospio . . . 

Jedva što je Cezar sa sestrom ušao u dućan, 
začu se pucnjava mitraljeza. Svi se stresoše. Zla¬ 
tica skoči pod pult, gdje su se sakrile namještenice 
dućana. Cezar se prisloni uza zid. Mozgom mu sje- 
kne misao: »Čitav si svjetski rat preturio živ, a 
sad ćeš zaglaviti« . . . Vani se čuo vrisak ljudi i 
lelek djece, oštro lomljenje stakala pod hicima . . . 

Staklena vrata dućana razletiše se u sitne ko¬ 
madiće, a jedan se vojnik sruši na tle i ostane ne¬ 
pomično ležati. »Taj je mrtav!« pomisli Cezar . . . 

Sve se to zbilo u nekoliko časaka. Nitko nije 
pravo znao, što se dogodilo. Svi su bili blijedi kao 
zid . . . Pucnjava je na čas prestala ... 

Vojnik, koji je ležao na zemlji, stao se dizati. 
Nije bio ranjen. Bacio se na tle, da ga ne dohvati 
tane. Gospodarica se dućana obori na nj: 

— Razbili ste staklo. Treba da ga platite . . . 


Vojnik se branio, da nije razbio stakla. Namje¬ 
štenici su podizale glave ispod pulta i uzele tvrditi, 
da jest. Vojnik nato pobjegne iz dućana. Gospođa 
poleti za njim, ali taj se čas začu opet pucnjava. . . 
Ona brzo uzmaknu u dućan, a vojnik se skloni u 
susjednu vežu . . . No pucanje je odmah prestalo. 

U dućan se dovuče plačući jedna gospođica iz 
banke, kojoj je zrno ranilo list na nozi. Brzo pri- 
skočiše k njojzi: rana nije bila opasna, jer je zrno 
samo okrznulo rub noge . . . 

Vani je zavladala tišina . . . Pomalo su počeli 
ljudi izlaziti iz veža i ogledavati se oko sebe. Pre¬ 
ma Jelačićevu trgu bio je put zakrčen vojnicima. 
Počeše dakle pomalo ići prema Zrinjevcu. Jedan 
je drugoga pitao, što se dogodilo, ali nitko nije znao 
ništa točno reći. 

Cezar plati račun u dućanu, a Zlatica uzme cvi¬ 
jeće i pakete. Pođoše i oni Štrosmajerovom ulicom 
dolje. Pred jednom je vežom razgovaralo nekoliko 
ljudi: 

— Moj je susjed vidio oklopljeni automobil, koji 
je jurio gradom i vikao na ljude, neka se sklonu u 
kuće . . ., govorio je jedan. 

—- Vele, da su iz njega pucali vojnici u ljude, 
tvrdio je drugi. 

— To nije moguće . . . , govorio je treći. Zašto 
bi pucali u mirne ljude? 

— A zašto su sada pucali? pitao je opet drugi. 

— To je istina . . ., popuštao je treći. 

Cezar je sa Zlaticom zakrenuo Nikolićevom i 
Gajevom ulicom prema Mihanovićevoj. Mira nije 
poznavala Zlaticu, pa je Cezar htio, da ona preda 
cvijeće, kako Mira ne bi tobože znala, od koga je. 
Hodeći prema Mirinom stanu opet su čuli puška- 
ranje, ali jer su hodali pokrajnim ulicama, bilo je 
sve mirno oko njih. 

Kad je Zlatica došla pred Mirin stan, bila je 
Mira na prozoru. Kad je primila cvijeće, bombone 
i krampusa, smiješila se i zahvalila lijepo nepozna¬ 
tom »krampusu«. 

Cezar je Zlaticu čekao u Gajevoj ulici. Trebalo 
je još predati dar Leli i Aurori, koje su stanovale 
u Tuškancu. Nekako su doprli do Bregovite ulice, 
ali onda ih opet preplašilo pucanje, pa su se mo¬ 
rali sklonuti u vežu. U veži su našli jednog rođaka, 
koji je potom otpratio Zlaticu u gornji grad, da 
odanle sađu u Tuškanac, jer iz Ilice se nije moglo 
u Mesničku ulicu, budući, da su stražari i vojska 
zaposjeli sve izlaze iz Ilice. 

Kad se rastao sa sestrom, pošao je Cezar Samo¬ 
stanskom ulicom u Frankopansku k svome brijaču. 
Stražari su sprečavali ulaz Iz Frankopanske u Ili¬ 
cu. Iza stražara se gurala svjetina, koju su uzalud 
stražari nastojali rastjerati — bilo ih je premalo. 

I makar se s WiIsonova trga čula pucnjava, makar 
je u Ilici svaki čas zamnio po koji hitac, ljudska 
je radoznalost bila veća od straha za životom. Dok 
se čula gdje pucnjava, ljudi bi zalazili u veže, a 
kad je nastala tišina, opet bi izmiljavali kao gu¬ 
šteri na sunce. 

Istom kod svog brijača čuo je Cezar, o čem se 
radi. Iza spuštenih željeznih zastora i uz pratnju 
hitaca na ulici, gospodin je Šimunović hladno¬ 
krvno sapunao bradu gospodi, koja su za to imala 
volju, i pripovijedao; 

— Pobunili su se vojnici . . . Vele, da nisu htjeli 
priseći , . . Išli su onda kroz Ilicu s hrvatskom za¬ 


stavom i oboružani puškama . . . Vikali su: Živjela 
republika! ... i pjevali su hrvatske rodoljubne 
pjesme ... 

— Pa što se onda dogodilo? 

— Tko bi znao? Otišli su prema Jelačićevu 
trgu . . . Vele, da se tamo i pucalo . . . 

— I te kako pucalo, primijeti netko. Jedva smo 
živu glavu iznijeli. Tamo su ih dočekali mornari. 
Najprije su uzeli tjerati narod, ali im to valjda nije 
dosta brzo išlo, pa su stali pucati u ljude ... Na 
svoje sam oči vidio jednu ranjenu gospođicu; htjela 
je prebjeći iz banke u vežu preko puta, pa ju je 
dohvatilo zrno u nogu ... 



BELA ČIKOŠ-SESIA : SMRT CEZAROVA 


•— Strašno! . . . , zgražali se ljudi. Sigurno je 
bilo i mrtvih . . . 

— Sigurno! . . . 

Cezara je počela koriti savjest, što je pustio se¬ 
stru samu u Tuškanac. Ali umiri se kod pomisli, da 
će ipak rođak paziti na nju. A kako su tomu zlu 
umakle Margit i Aranka? . . . 

Sav u brizi za njih, vratio se kasnije u Štrosma- 
jerovu ulicu, da uzme i za njih cvijeća. Šibe i kram- 
puse je imao. Usput je sretao malo ljudi, a svi su 
imali zabrinuta i uplašena lica. 

U Štrosmajerovoj su ulici stražari razgonili lju¬ 
de. Cezar ih prevari, da stanuje ondje i tako se 
probije do dućana. Po ulici je vidio razbacano cvi¬ 
jeće, papire, šibe, smrvljene igračke i mlake krvi. 

Kad su mu uredili cvijeće, šibe i krampuse, bo¬ 
rio se, da uzmogne doći do Đorđevićeve ulice. Sad 
je bio prolaz još teži. Jedva se nekako probio kroz 
stražarske kordone, tvrdeći sada opet, da stanuje 


u Đorđićevoj ulici . . . Tako se konačno nađe pred 
Arankinim stanom . . . Brzo potrči u prvi kat. 

Napokon! 

Pritisnu zvonce. Začu se oštri cilik . . . Nikoga! 
Opet zazvoni. Opet isti cilik . . . Nikoga! . .. Valjda 
nijesu mogli u toj stisci do kuće ... I treći put 
htjede da pritisne zvonce, kadno začuje, kako se 
unutra vrata otvaraju. Kao da je netko duboko 
uzdahnuo! . . . Pričeka. Začuje šum koraka. Učini 
mu se, da čuje plač. Uto se otvoriše i vrata, a na 
njima se pokaza Aranka. 

Cezar podignu uvis dva bouqueta cvijeća i dvije 
šibe s krampusima, ali opazivši Arankino lice, ruke 
mu klonuše dolje. Suze su joj tekle niz obraz i 
rupčićem je otirala oči . . . Što je zaboga? 

— Jao, Cezare! zajeca Aranka i klonu na vrata, 
prislonivši na njih glavu, kao da joj je teška . . . 

— Što je, Aranka m? zapita tjeskobno Ce¬ 
zar, a srce mu se stisnu od užasne slutnje. 

Aranka đahnu teško; 

— Margit . . . 

Cezar pritisnu očajno ruke na grudi, a cvijeće 
i šibe padoše na pod; 

— Što joj se dogodilo? Zar je ranjena? 

Aranka kimnu jesno glavom i zarida očajno. 

Cezar poleti kroz hodnik prema otvorenim vra¬ 
tima, gdje je već stajao Aladar suznih očiju i gris- 
kao rupčić od boli. Nijemo pruži on Cezaru ruke 
i stisnu ih čvrsto, a oči podignu uvis i duboko uz¬ 
dahnu. 

Cezar se silom otkinu od njega i nahrupi u sobu. 
‘A onda zavrisnu od užasa. 

Na postelji ležala je sva u bjelini obučena blije¬ 
da i nijema Margit, bijelih ruku skrštenih na gru¬ 
dima. Preko nje je bila prebačena duga bijela ko¬ 
prena. Oči su joj bile sklopljene, a licem joj je ti¬ 
trao mirni, anđeoski posmjeh. Kod uzglavlja su joj 
gorjele sa svake strane dvije velike svijeće. . . 

Kod nogu se svijao u nijemom očaju Feđa . . . 

— Mrtva! . . . Ah, bože moj! . . . 

I Cezar se sruši na oba koljena kod podnožja 
pokojnice i pokrije lice rukama . . . Sve mu se 
tijelo treslo od duboke boli. Napokon mu provali iz 
grudiju muklo, teško i očajno ridanje ... 

Kad je podigao glavu, stajao je kraj njega Aladar 
i govorio; 

— Užasna nesreća, Cezare . . . Par časaka iza 
vašeg odlaska iz kavane zamijetili smo onu vrevu 
na trgu. Na nesreću bili smo blizu vratiju i htjeli 
smo pobjeći . . . Da smo barem ostali sakriti u ka¬ 
vani! . . . Pošli smo prema Gajevoj ulici . . . Pred 
Velikom kavanom nas je uhvatila pucnjava . . . 
Margit je potrčala naprijed ... I pogodili su je u 
grudi . . . Zateturala je . . . Prihvatili smo je ja 

i Feđa i ponijeli dalje. . . Već na Zrinjevcu je bila 

bez svijesti . . . Još je jednom otvorila oči, pogle¬ 
dala je Feđu, teškom se mukom nasmiješila i pro- 
šaptala; »Cezarovog krampusa . . . Feđi ... za 
uspo . . . me . , . nu . . .« To su joj bile zadnje 

riječi . . . Doma smo je donijeli mrtvu . . . 

I Aladar zajeca kao malo dijete. 

Cezaru se maglilo pred očima . . . 

Margit je mrtva! . . , Ona zlatna mala nestaška, 
koja mu je još pred par sati tako srdačno pala u 


naručaj, da joj je čuo živo kucanje mladoga srca, 
i koju je tako radosno poljubio na zdrave, jedre ru¬ 
mene obraziće . . . Sada su obrazići blijedi, usta su 
ledena, srce ne kuca više . . . Sada je Margit 
mrtva . . . 

Ona mala Margit, koja je igrala u glasovir, dok 
ga je Aranka učila plesati; koja je veselo pljes¬ 
kala, kad se on s Arankom ljubio; kojoj je morao 
pisati stihove u spomenar i pričati priče o kra¬ 
ljevni, što je mjesto očiju imala plave safire u glavi, 
a mjesto srca veliki ledeni alem-kamen u grudima'. 
Nikad više ne će zapljeskati te male, bijele ručice; 
nikad se više ne će vinuti iz tih grudiju ona nježna 
pjesma; čežnje za susretom . . . ; nikad više ne će 
gledati safirne oči mlade kraljevne, kojoj je srce 
od alema, ali je ledeno ... jer je mala Margit 
mrtva! - . - 

Sunce je sjalo, a mala je ptičica cvrkutala i sva¬ 
čije se srce radovalo ljupkom njezinom cvrkutu 
Dijete je usnulo sanju o sreći, vedra je duša sazi¬ 
dala kule u zraku, a srce je zaigralo od slutnje 
buduće sreće . . . Ali male ptičice nema više, za- 
muknulo je njezino cvrkutanje, sunce se skrilo za 
oblake, a život je opet postao težak, bolan i oča¬ 
jan . . . Jedno je zrno utišalo srce, uništilo slutnju 
sreće i razrušilo kule u zraku .. . Mala je Margit 
mrtva. . . 

I sve će, sve će biti kao i prije. Sunce će sjati, 
ljudi će se ljubiti, sanje će se sanjati, a srca će 
kucati; samo jedna mala ptičica nikad više ne će 
zacvrkutati, samo jedno mlado srce nikad više ne 
će zakucati, samo jedne plave oči nikad više ne će 
sunca ugledati — sklopljene snivaju one spokojno 
vječni san . . . 

Snivajte slatko, sklopljene plave oči; počivaj u 
miru, draga mala ptičice! ... Nad grobom će ti ni¬ 
knuti mirisno cvijeće, a suze će ga naših očiju za¬ 
lijevati . - - 

I bit će ti lakša krvava gruda tužne tvoje nove 
domovine, za čiju si slobodu nevinu svoju krv 
prolila ... 

Dobra, mila, zlatna mala Margit, snivaj slatko 
i ostani zbogom! . . . 

Zbogom ... do viđenja! . . . 

KONAC KNJIGE PRVE. 


METUL 


M ETUL se je bel Sad leta još ni! 

Na ruku mi sel Kaj morti bi ti 

Na vulici kmičnoga grada. Sad ruku podragat mi rada?! 


Dragutin M. Domjanić 

MARIJA MAGDALENA 


Napisao FRAN GALOVIĆ 


Marija Magdalena: 

(izlazi iz grobnice, blijeda kao smrt, nosi u rukama dugačku 
koprenu): 


On uskrsnu! 


Nema ga! 


S a 1 o m e : 

Ah! 

Marija Jakovljeva; 

(pokroči natrag): 

Što to govoriš? — 
Marija Magdalena; 

Gle! Grob je prazan. Samo koprena 
Kraj groba kao spomen ostala je. 

S a 1 o m e ; 

(zavirivši s Marijom Jakovljevom u grobnicu): 
Što sada? 


Marija Magdalena: 

Sada ... ja ću ostati, 

Kraj groba . .. ovdje ... vi potecite, 

I ako kojeg učenika gdje 
Na putu ili drugdje nađete, 

Dovedite ga amo, neka vidi. 

Da treći dan je došo . . . Pođite! 

Marija Jakovljeva ; 

A upita r nas koji sveštenik 
Na putu ii farišej? 

Marija Magdalena: 

Recite 

I njima, neka dođu. Vidjet će. 

Kog ubiše ko razbojnika oni! .. . 

Sve, što ih bude putem i u gradu, 

Povedite i svima kazujte, 

Da grob je prazan, On da uskrsnu ! . . . 

(Marija Jakovljeva i Salome polaze na desno.) 

Da imam glas ko vihor, kao bura. 

Ja vikala bih ponad grada kletog, 

Što njegovijem grobom postade, 

Dok ne bi na tle popadali svi 
Osramoćeni, jadni! . .. 

(One dvije već odoše, i Magdalena je ostala sama. Ušuti i 
pritisne onu koprenu na svoje usne, ali se najedared strese 
i spusti je na kamenu klupu. Časak stoji tako, pa se okrene, 
a vas onaj kraj odostrag žari se u jutarnjem simcu. — Ona 
spazi sjajan i svijetao lik, što iz dubine vrta dolazi k njoj, 
i prepozna ga jednim mahom. Slabi poklik trgne joj se s 
usana, i ona pohiti k Njemu.) 

Isus: 

(u potpunoj bjelini prilazi k njoj i ustavi se navrh onih 
stepenica), 

Marija Magdalena: 

(tihim glasom čežnje): 

Gospođe! 


Isus: 

Ti dršćeš? — Zašto? — Ne b oj se! Ja znam. 
Da mene tražiš . . . 

Marija Magdalena; 

Ustao si! . . . 

Isus: 

Jesam, 

Jer pisano je tako. Ustadoh, 

Da idem k ocu .. . 

Marija Magdalena: 

Ti ćeš poći sada? 

Isus: 

Dovrših put, i sad mi nema mjesta 
Među vama. 

Marija Magdalena: 

I više nikada 

Ja vidjeti te ne ću? . .. 

Isus: 

Pođi za mnom. 
Marija Magdalena: 

Po treći put mi zboriš ove rieči, 

I ja ih slušam . . . Udaraju silno 
0 moje srce . .. Probiti ga žele . . . 

Isus: 

Ja dajem pokoj! 

Marija Magdalena: 

Ali meni: ne! — 

Ne, Gospode! Ti nisi mi ga dao. 

Jer ono, što me pratilo kroz život. 

Sve žešće ječi, otkako sam pošla 
Za tobom! Evo, ja ne nađoh mira, 

I hoću li ga ikad naći, ne znam! 

Isus: 

U tebe vjera bijaše ko kamen. 

Pa ipak sumnjaš. 

Marija Magdalena: 

Ne sumnjam, jer ne bih 
Tuj stajala i tebe tražila! 

Isus: 

Što živog tražiš među mrtvima? 

Marija Magdalena: 

(digne glavu i gleda ga dugo): 

Zar živog? 

Isus: 

Da. Jer nije bio život. 

Što gledala si došle. 

Marija Magdalena; 

(gleda ga još uvijek i ponavlja): 

Nije bio? ... 

Isus: 

Pa i ti, evo, ni sad još ne živiš, 

Jer treba proći preko sviju međa. 

Da uzmogneš me pravo sliediti; 

Na zemlji nema mojega života. 

Marija Magdalena: 

Da gdje? 

Isus: 

U kraju vječitijih zviezda! 
Marija Magdalena: 

(spustila je glavu na prsa): 

Da, tamo . , . 

Isus: 

Zato zborio sam uviek. 
Da ostaviti valja sve i poći. . . 

Pokazah put, a tko me tako ljubi, 

Da moju dušu za me će položit. 

Taj neka ide . . . 

Marija Magdalena: 

Samo ove misli 

Još uviek tu su , . . 

Isus: 

Misli? 


Marija Magdalena: 

Gospode! 

Ta, zašto mi ih ne skineš sa duše. 

Gdje vidiš, da ne mogu više tako! 
Isus: 

Bog u početku stvorio je muža 
I ženu. Zato čovjek ostavi 
Svog oca pa i mater. Priliepi se 
On k’ ženi svojoj, jedno tielo budu. 

I nisu više dvoje nego jedno! — 
Razumiješ li ovo? 

Marija Magdalena*. 

Da. — A tamo? 
Isus: 

Ugasit će se tamo želje sve. 

Jer krajevi su ono puni mira, 

I tamo nema muža niti žene! 


Marija Magdalena; 

(u slutnji dalekog preobražcnja); 

I ja bih mogla sve zaboraviti, 

1 naći ono, što zaludu žudim? 

Isus: 

Tek napried idi, nikamo ne skreni, 
I ugledat ćeš zlatne dveri grada. 

Što gore jače od zlata i srebra, 

A tamo ću te dočekati ja! 

Marija Magdalena; 

Ti! ... 


Isus: 

Vidjet ćeš slavu carstva moga! 


Marija Magdalena: 

(gledajući u jednu daleku točku): 

I preko sviju međa .. . 

Isus: 

Preko sviju. 

Marija Magdalena: 

Razumijem sada onaj pogled tvoj, 

Sa krsta što je silazio k meni, 

Kad smrt je stala mračit zjenice 
Na trepavice spuštajući suton . . . 

U ovome nepomičnom pogledu 
To isto bješe, što mi sada zboriš! 

Isus: 

Da! Ono bješe isti glas i zvuk. 

Marija Magdalena: 

Ja plakah onda, plakah cielu noć 
Kraj groba ovdje, sništena, u mraku, 

A1 sada više niti jedna suza 
Niz lice ne bi mogla mi poteći. . . 

Isus: 

Ja znadoh, da će zaplakati oni, 

Što ljube mene, da će biti tužni 
U svojem srcu, ali znadoh i to. 

Da radost će im biti velika. 

Kad povratim se. Ove radosti 
Od njihova im srca nitko ne će 
Da uzme; ona ostati će vječna! 

Marija Magdalena: 

Ne govoriš mi već u pričama? 

Isus: 

Jer vjeruješ, 

Marija Magdalena: 

Sad znadem, sve da znaš, 

I ne treba ti nitko, da te pita. 

Po tome, evo, sada vjerujem. 

Izišao od vječnog da si Boga! 

Isus; 

Gle! Ide čas i već je nastao. 

Da odem otud, da te ostavim, 

A1 ne ćeš ostat sama, ja sam stobom! 

To kazah ti, da mir u meni imaš. 

U svietu ima mnogo nevolja, 

A1 ne boj se, jer ja nadvladah svijet, 

I moj me otac, evo, proslavio, 

I svrših poso, koji mi je dao! 

(čuju se podalje, izvan vrta, glasovi ljudi, koji dolaze.) 

Marija Magdalena: 

Ćuj! 

Isus: 

To su oni. Sad im reci sve, 

Što vidjela si. 

Marija Magdalena: 

Ti već polaziš? 

Isus: 

Jest. Njihove me oči ne smiju 
Da vide sad, jer moram prije k ocu. 

A1 kaži Petru, Ivanu i svima, 

Što Ijubljahu me ovdje u životu, 

Da pred njima ću ja u Galileju, 

I tamo će me vidjet, kako rekoh! 

Marija Magdalena: 

(zadnji trak čežnje zadrhtao je u njezinu pogledu); 

A ja? 

Isus: 

Zar želiš, da me opet vidiš 

Ne zemlji? 

Marija Magdalena: 

(iza kratkoga muka); 

Ne! 

Isus: 

Ja čekam te. I dođi! 

Marija Magdalena: ' 

Još jedan pogled samo! . . . 

Isus: 

(neiskazanom blagošću); 

Marija! 

Marija Magdalena: 

(padne na koljena i hoće da ga obuhvati); 

O, Gospode! 

Isus: 

Ne dohvataj se sada 
Do mene, jer se još ne vratih k ocu! 

Već idi k braći mojoj, kaži im, 

Da ja se vraćam k ocu svojemu 
I vašemu, i Bogu svojemu 
I vašemu. — I dođi! Ja te čekam! 

(nestaje polako u vrtu.) 

(Sunce se već prolilo nad cijelim vrtom, jasno i puno 
rose. Veliki, žarki traci padaju između stabalja na zemlju. 
Kako Isus iščezava odostrag, tako se Marija Magdalena diže 
i gleda za njim hvatajući se za kamen grobne špilje.) 

Marija Jakovljeva: 

(dotrči s desna; naglo, preplašeno); 

Stražari, što su spilju čuvali, 

Razglasiše po čitavome gradu, 

Da grob je prazan . . . 

S a 1 o m e : 

(dolazi za njom): 

Kažu, da se jutros 
Još prije zore zemlja silno stresla, 

I da je bila svjetlost kao sunce, 

I morali su otud pobjeći. . . 

Marija Jakovljeva : 

Pred kapijom smo gradskom srele mnoštvo, 
Što amo ide. — Već su ovdje. Slušaj! 


S a 1 o m e : 

(gleda začuđeno Mariju Magdalenu); 

Ti ne čuješ nas? — 

Marija Magdalena: 

fprenula se iz svog snatrenja; mirno, jednostavno): 

Vidjeh Gospoda! 
Marija Jakovljeva: 

(pogleda je, kanda ne vjeruje): 

Ti?! 

Marija Magdalena: 

(dolazeći naprijed); 

Vidjeh ga ko tebe! 

S a 1 o m e : 

Gospode! 

Izgubila je pamet! 

Marija Magdalena; 

(došla je do klupe i uhvatila jednom rukom onu koprenu; 
okrene se k Salomi); 

Vidjeh ga, 

I spustio se mir u moju grud! — 

Sve dalje idem i sve više vidim, 

I domala ću ugledati kraj! . . . 

(S desna nahrupi veliko jato naroda i napuni vas perivoj. 
Neki ulaze odmah u spilju, a drugi gledaju naokolo, ne bi 
li što spazili.) 

Prva žena; 

Sad vidite, da bješe božji sin. 

Jer treći dan je ustao od mrtvih! 

Prvi muškarac: 

Tko može još i sada sumnjati. 

Gdje vrata groba sama padoše? 

Drugi muškarac: 

Da, grob je prazan, ali tko bi znao! 

Treći muškarac: 

I zašto onda umrieti je moro? 

Prva žena: 

I opet sumnja zastire vam pogled! 

Druga žena; 

A sva čudesa smrti njegove? 

Prvi muškarac; 

(žešće); 

I gromovi i znaci, što ih nikad 
Ni oci vaši nisu vidjeli! 

Drugi muškarac: 

On bješe velik muž, al da je smrt 
Pobiedio — ? — Ja ne znam! . , . 

Treći muškarac: 

Čudno je! 

Simon Petar 

(unišao je među prvima u grobnicu; sada izlazi van i dođe 
naprijed u onu gužvu): 

Grob stoji prazan, u njem nema ničeg, 

Van jedan ubrus osobito savit 
Na jednom mjestu . ., 

Prva žena: 

(okrene se k narodu): 

Eto, pogledajte! 

I vidite, tko zbori istinu, 

Da r on ii ovi, što ga vidješe 
U slavi i u jadu najvećem. 

Pa ipak srce ostade im prazno! 

Simon Petar; 

Izvršila se riječ njegova! 

Prvi farizej : 

(stupi pred Simeona Petra; jakim glasom); 

Ti ukrao si njega s ovima. 

Za tragom njegvim štono iđahu! 

(Nastane graja.) 

Simon Petar: 

0, lažo, zar ćeš smjeti i sad još. 

Da bacaš otrov žuči pogane. 

Na Njega?! 

Drugi farizej: 

Gledaj, vjernog učenika I 
A što je bilo one večeri 
Kod sveštenika, kad si rekao. 

Da ne znaš ga? 

Simon Petar; 

Sagrieših, jer slaboća 
U moju dušu pade, ali tebe 
Još uviek smijem zgaziti ko zmiju. 

Po zemlji štono plazi vrebajući, 

Iz busije da nekog dočeka! 

Trećifarizej: 

Jest, ukrali ste tielo njegovo. 

Da možete sad puku kazati. 

Od mrtvih da je usto Mesija! 

Prva žena: 

(farisejima)' 

A zašto su stražali pobjegli 
Od grobnice u velikome strahu? 

Druga žena: 

Da, vidješe i oni čudo ovo! 

Prvi farizej : 

Podmitili ste njih, da lažu s vama! 

Druga žena: 

Ta sami ste ih amo postavili. 

Vi, sudije i sveštenici! 

Drugi farizej: 

Jesmo! 

A tko će znati, što je kroz noć bilo? 
Simon Petar: 

(farisejima): 

O, nije zalud riječ njegova 
Ko bič na vaše glave padala, 

Jer vi ste korov zemlje judejske! 

(Metež i buka.) 


Marija Magdalena; 

(stajala je došle mirna kao blijedi mramor držeći onu ko¬ 
prenu, ali sada se prene, da će govoriti). 

S a 1 o m e : 

(spazila je, što namjerava, i uhvati je brzo za ruku; tiho): 

Ne kazuj ništa! 

Marija Magdalena; 

(otisne njezinu ruku): 

Idi! 

(Prema narodu.) 

Ja ga vidjeh! 

(Nenadani muk.) 

Tuj zborio je sa mnom. Bijaše 
Ko nekoć, samo svjetliji i ljepši! 

I rekao je, neka svima kažem, 

Da ide k ocu! 

Prvi farizej: 

(u surovome smijehu): 

Eto! Mesija 

Ukazao se bludnici! 

(Simonu Petru.) 

Što veliš? — 

Da r i ti možda u to vjeruješ? 

Simon Petar: 

(ne odgovara). 

Prvi farizej: 

Gle! Šutiš! 

Marija Magdalena: 

(zahvatila je dalekim pogledom ono mnoštvo, što je gleda i 
šuti, a neki se i smiješe): 

Zašto? 

(Slomljenim glasom.) 

Oni ne vjeruju! . , . 

Ivan: 

(izađe pred nju): 

Ja vjerujem ti! 

Drugi farizej : 

(porugljivo): 

Samo jedan? 

Treći farizej; 

Ajte 

I drugi, što ste ovdje vikali, 

Ta, bludnica za njega sad svjedoči! 

Marija Magdalena: 

(gleda ukočeno Ivana); - 

Ti! . . . Samo ti! . . . Da. Sad mi valja poći! . . 
Ivan: 

A kuda? 

Marija Magdalena: 

(blagim smiješkom u očima, koje već vide nešto neslućeno): 

Tamo . . . gore . . . k zviezdama! 

(Veliki muk u narodu.) 

Ivan: 

Zar on te zove? 

Marija Magdalena; 

(ne čuje ga više. Zvuk njezina glasa postaje sve dalji i ču¬ 
dniji gubeći se u harmonijama neizmjernosti); 

Evo! došao je ... 

Moj dragi. . . ima krunu od zlata, 

A haljinu ko snijeg . .. daj mi ruku . . . 

I sada ćemo poći tako skupa 
Širokim poljem, klasjem posutim ... 

Sve dalje ... dalje ... 

(Polazi prema onim stepenicama u dnu.) 

(Narodom proleti laki šum, a onda opet duboki mir.) 


S a 1 o m e : 

(gledajući za njom): 

Eno! ... Odlazi,.. 

I sad je kraj... i vratiti se ne će! . . . 
Ivan 

(blijed i nepomičan); 

Razumjela i spoznala je tajnu! 

Zavjesa pada. 

Konac epiloga. 


LEGENDA S TRŠKOG VRHA 


N a vrhuncu gore pune divna hlada 
Stoji crkva Gospe od Jeruzalema — 
Danas sva se cakli ko nevjesta mlada 
Radi slave, što je haran puk joj sprema. 

Blizu crkve krčma sa desetak ljudi. 

Svaki nešto priča o čudesim Gospe . . . 

Ali jedan usta ko da zborit žudi. 

Lice mu se mrko crvenilom ospe. 

»Manite se« — reče — »priča laži punih, 

»Te besposleni je pop za djecu skovo ; 

»Meni se kod goda svakog srce buni, 

»Zato mrzim popa, zvonjavu i slovo. 

»Krčmarice, gdje si? Vina nosi amo! 

»Pustim bajkam ne ću, da si vr'jeme gubim . ., 
»Tu ćeš, jel'de, sjesti ukraj mene samo, 

»Da ti ruku gladim, u lica te ljubim —« 

A1 na okna krčme širom razapeta 
Kakvi li se gusti, gledaj, dim sad šulja? 

Po mirisu bit će od tamjana sveta. 

Što se sa oltara prema Gospi šulja. 


Svi se gosti dižu i bi'jede u muku, 

Hulik samo nekud ustati se krati — 

Ali sad mu čaša ispade iz ruku, 

Jere pred njim svane anđel krila zlatih. 

»Što to reče, ludo? . . . Kada tebe smeta 
»Zvonjava i slovo — e, pa ti ogluši. . . 

»Ali i on'jemi... da ti bruka kleta 
»Nabožnosti dobrih ljudi ne uguši —« 

I nestade dima i anđela b'jela . . . 

Samo glas mu jošte krčmom podrhtava; 
Pojava je njegva goste živo smela, 

A hulika smrtna spopala je strava. 

Kako svak od zorne znatiželje gori. 

Svi ga baš sal'jeću bolnim pitanjima — 

A1 on nit šta čuje, niti išta zbori, . , 

Blijed i slomljen samo prema vratim klima. 

Vani se pred crkvom silan puk talasa, 

S barjacima svetim na ophod se sprema; 
Sada se i pjesmom gromka javlja glasa: 
»Čast i slava Gospi od Jeruzalema!« 

Gjuro Arnold. 


PORTRET 


M oja vam duša 
tako rado sluša 
kucaj pospanih noći 
i u njima dršće i plače 
sve jače i jače 
do osvitka dana. 


U krilu cjelova, 
u mirisu pupova 
moja se duša žari, 
i cjeliva svemir 
i slavi pir 

u skutu procvale strasti. 


Požudno srče svjetlost dana 
i žar sa usana. 

A1 opita krvavom slasti 
pada na uzglavlje noći 
i veze priče — i čeka: 

Da r zvijezda će koja na čelo joj pasti. 

Zlatko Vitković. 

PRVI HRVATSKI ROMAN 

(O n j e g o V o j 60. obljetnici.) 

Napisao VLAD. DUKAT. 

OLIKO nas još ima danas, koji zna- suca, koju mati njezina silom hoće da udade za 
demo za prvi hrvatski roman i nje- bogatog banatskog spahiju — jer kako bi kći va- 
gova auktora? A koliko ih ima, koji roškog suca, požeškog patricija, mogla da pođe za 
su ga k tome i pročitali? — Na prvo opančareva sina? Zbog materina protivljenja i na- 
je pitanje lako odgovoriti. Koji su god prošli nešto srtljivosti »banatskog spahije« — koji je zapravo 
viših škola i učili povijest hrvatske književnosti, neki lupež i vojnički bjegunac, ubojica i kradljivac, 
cuh su, kad je bilo govora o razvoju hrvatskog ro- kartaš i protuha — siroma Petar mora podnositi 
mana, za »Požeškog đaka« i njegova pisca M i r o- teške jade, no najposlije mu ipak uspije da raskrin- 
slavaKraljevića — požeškog Gaja, koji je ka opakog takmaca i svoju Ljubicu da povede k 
svojim zemljacima otvorio štampariju i knjižaru, oltaru. Radnja se romana dešava u doba kraljice 
osnovao prvi beletristički list i napisao prvi roman. Marije Terezije, pa i ako roman nije historički, 
^1 na ono drugo pitanje bilo bi teže odgovoriti, kako su kasnije romani Šenoini, ipak se auktor 
»Požeški đak« ne pripada u kanon odabranih djela vješto poslužio historičkom pozadinom njegovom, 
IZ hrvatske književnosti, koja mora da je pročitao te je sudbinu glavnih svojih lica zgodno spleo s 
svaki kandidat za ispit zrelosti, pa zato se rijetko historičkim događajima onoga vremena, 
nađe tko, koji bi i tu knjigu uvrstio u krug svoje d • • i 

lektire. »Požeškog đaka« čita možda po koje đače, hrvatski roman — »prvi naški izvorni 

kad se namjeri na nj u učeničkoj knjižnici, pa ga p književno djelo, 

privlači natpis knjige (tako se meni samom nekad je auktorovo razvučeno i naivno, 

desilo) - ili koja, lektire žedna, dobra duša u pro- *^™teristika sablonska, zgode pojedinih lica, na- 
vincijalnoj varošici, kad joj ta zaboravljena knjiga Ž avnog lica, pune su nevjerojatne roman- 

dopadne ruku kod preiskavanja starih ormara i kao u junaka kakva modernog filmskog ro- 

sanduka. ^^knicka je izradba diletantska — no ipak 

ne valja »prvi naški izvorni roman« posve osuditi, 

Dašto, »Požeški đak« i nije više lektira za mo- jer imade u njem i nekoliko svijetlih stranica. _ 

derna čitača. Šezdeset je godina dug vijek za ro- Ugodno se doima patriotička tendencija njegova, 
man. Koliko imade romana u svjetskoj literaturi, a pojedini prizori domaćeg života požeškoga ocr- 
koji se još čitaju, pošto su navršili šezdesetu go- tani su toplo i prijatno, često s mnogo zdrava hu- 
dinu života? Moglo bi ih se, zapravo, na prste iz- mora. Pisac obuhvata sve zemljake svoje, bili oni 
brojiti. Samo rijetki među njima, koji su otvorali patriciji, varošani ili seljaci jednakom ljubavlju, te 
nove epohe u evoluciji te literarne vrste, još na- svoj motto; »Ljubimo milu svoju narodnost« tumači 
hode čitača, ali i oni se, često puta, čitaju samo, da tako, da su svi »Hrvati i Slavonci« braća, koja tre- 
tako rečem, »pour 1' honneur du drapeau« — da ba da se potpomažu, koliko mogu. On često po- 
se uzmogne reći: i ja sam ga pročitao. »Požeški laži i stopama Reljkovićevim, iako poučavanje ne 
đak« nije otvorio nikakove epohe u evoluciji ro- pripada u roman. Ali Kraljević je htio da djelo nje- 
mana. On je doduše prvi hrvatski roman, ali pro- govo bude narodna knjiga, koja će nesamo zabav- 
lazi vjerno tragom svojih tadašnjih ugleda, i to, na ljati čitača, nego će ga ujedno i poučavati, putiti 
žalost, baš lošijih ugleda. Pisac sam, kako i natpis na dobro i učiniti vjernim sinom »narodnosti« i 
kazuje, pripovijeda u njemu o »požeškom đaku«, brižnim čuvarom »slatkoga narodnoga jezika«, 
t. j. zapravo o bivšem đaku požeške gimnazije Petru Iz predgovora doznajemo, da je roman napisan 
Dobrotvori i njegovoj ljubavi prema Ljubici Pra- dvanaest godina prije nego što je izdan. Auktor ga 
vočina, pa o zaprekama, što ih obadvoje mladih je napisao god. 1851., a štampao godine 1863. u 
moraju savladati, dok najzad ulaze u- luku braka, vlastitoj štampariji svojoj. Zanimljivo je, da je ro- 
No pored glavnoga natpisa imade roman još i dru- man napisao u Križevcima »u gradu hrvatske nam 
gi natpis, koji glasi; »Ljubimo svoju milu narodnost mile zemlje, u kojem se nalazi mnogo dobrih i po- 
i grlimo slatki svoj narodni jezik« — i u tom nam štenih Hrvata, kojim srce bije za milu nam narod- 
se natpisu otkriva patriotička tendencija Kraljevi- nost i slatki narodni jezik, o čem ovaj prvi naški 
ćeva djela. Nosilac je tendencije, dašto, glavno lice, roman najviše i djeluje.« 

»požeški đak«, sm čestita opančara iz »Vučjaka«, Prvi je pokušao napisati hrvatski roman Antun 
požeškog »sokaka«. Ljubica pak je kći varoškog Nemčić. A i Nemčić je zapravo bio — Križevčanin. 

LJUDI. 

Ne, ne ću da mi zvučnim slovom 
Mutite san moj gorko-lijepi! 

Ja stupam stazom čisto novom, 

Gdje harfom svetom Davidovom 
Anđeo bola duh moj blaži! 

U osvit žiću prvog dana 
Poljubila je usna riječi; 

A1 to je bla ljuta rana, 

što nosi sobom divlje mliječi — 

i jedva može da se liječi. 

0, ja sam danas srh, što žudi 
daleko negdje izvit noći, — 

Pup, što je pao s ljudskih grudi, 

I želi brzo nekud poći, 

I nikad vise na grud doći! — 

Ne, ne ću čuti vašeg slova 
I volim kada jetko zvuči. 

Moja je staza čisto nova: — 

Ko more ona sa mnom huči 
U hramu Bola i — bolova. 

Pa idem njome, idem — tako 
Kroz bezdno, što ga noći prave. 

I kad se javim sam ovako: 

Poljubio bih gorske lave. 

Što sebe svojom rikom slave! 

Ilija Despot. 

BELA ČIKOŠ - SESIA. 

Kompozitorna snaga Čikoševa, pojačana njegovim indi¬ 
vidualnim naziranjem o svijetu, što si ga je pribavio prou¬ 
čavanjem raznih filozofskih djela — najjače se ispoljuje u 
onim njegovim kompozicijama, u kojima se on ne drži uobi¬ 
čajenih formi, već u kojima ide za tim, da što jače — mimo 
realnih oblika — istakne sadržaj njihov. Ističući sadržaj, 
nastoji Čikoš da postigne umjetničke efekte cijelom skalom 
raznih slikarskih sredstava: u prvome redu bojom, svijetlom 
1 linijom, a zatim slobodnim dodacima, kojima pojačava kom¬ 
poziciju i napokon i samim zaleđem, kojim,zaokružuje cijelu 
sliku. Osobito rado traži on te objekte u toplim i vrućim 
bojama: modroj i zelenoj, crvenoj i žutoj — pa u koloristi- 
čkome obasjavan ju (irradiaciji), što postizava na taj način, 
da s jednog svijetlog objekta u kompoziciji pušta zrake 
svijetla na okolišne dijelove same kompozicije. 

Među najinteresantnije kompozicije Čikoševe, u kojima 
je on pokušao da rješava ovu vrst umjetničkih problema a 
kojima su se umjetnici prošlosti i sadašnjosti vrlo rado 
pozabaviti, ističu se dvije njegove kompozicije, koje se na¬ 
laze u pokrajnoj dvorani zagrebačkog povjerenstva za pro¬ 
svjetu i vjere (gled. br. 16.), a to su: Dante pred čistilištern 
i Walpurgina noć (u reprod,). 


U Walpurginoj noći obradio je Čikoš jedan momenat i.». 
Goetheovog Fausta (iz 8. dijela), i to onaj kad Mefisto vodi 
Fausta na goru Harz, gdje se po narodnoj predaji sastaju u 
noći od 30. travnja na 1. svibnja vještice, koje onamo doli- 
jeću sa sviju njemačkih bregova, da obijesnim plesom pro¬ 
slave svoj godišnji sastanak; s njihova lijetanja i naganjanja 
zavitlava se bura i oluja. Njihova je pročelnica Wallpurga, 
sestra sv. Willibalda, jer je ona zaštitnica čarolijskih umjet¬ 
nosti i vještina. Po njoj i dobiva ovaj noćni sastanak vješti¬ 
ca naziv »Walpurgina noć«. U to »vrzino kolo« razbješnjelih 
vještica, koje se sastadoše na najvišem vrhuncu njemačkoga 
Brockena, na visokome Blocksbergu, ulazi Mefisto 
s Faustom s riječima: 

»To tišti, gura, rogobori! 

To sikče, zviždi, štekti kao štenad! 

To sv’jetli, kreše, smrdi, gori! 

To vještica je pravi elemenat«! 

Taj momenat uhvatio je Čikoš, da ga prostorno riješi 
ne toliko formom, koliko igrom boja! t’aust zablenut po¬ 
vlači se u pozadinu šapćući Mefistu: 

»Da se ne izgubimo samo tuđi! 

Ta to je upravo vašar cio od ljudi«! 

Zato ga Čikoš na slici i ne prikazuje, već samo Mefista, 
koga markira direktnom bojom naime crvenim plaštem, dok 
ostale partije drži u indirektnim bojama, u zagasito modrim, 
sivim i zelenim tonovima. Podbočivši se na sfinge među ko¬ 
jima se nalazi, gleda Mefisto preda se na »vrzino kolo« u 
kome se prebacuju — prikazane u svijetlim tonovima vizije 

uzkomešane vještice: Da pojača mističko djelovanje same 
kompozicije, postavio je nekoliko ždralova, koji dolijeću 
k Mefistu, a na stepenicama po kojima se dolazi do sfinga 
nekoliko krijesnica - lutalica (Irrlichter). Da bude još veći 
kontrast između tih vizija i Mefista, naslikao je na prednje 
šape desne sfinge, u obliku svjetleće kugle »homunculusa«, 
od koga se širi zrakasta rasvjeta po cijeloj slici. To su sv«'i 
umjetnikovi dodaci, koje je on po slobodnoj svojoj fanta¬ 
ziji u kompoziciju postavio, samo da pojača cjelokupni 
efekat svojoj kompoziciji, 

S istom takovom umjetničkom metodom ili bolje rekavši 
rafinementom, poslužio se Čikoš i u svojoj kompoziciji »Dan¬ 
te pred čistilištern«. ’ 

U drugim dvjema kompozicijama (u reprodukciji) držao 
se Čikoš tradicionalnih forma. 

U prvoj nam prikazuje u mirnoj poziciji Homera, gdje 
prebirući po liri pjeva, a pred njima sjedi Dante, Shakes- 
peare i Goethe slušajući onoga, koji je bio učitelj svima oni¬ 
ma, koji su se iza njega okušali na polju pjesničkome. 
Cijeli prizor postavio je umjetnik u prirodni gaj, u kome 
vlada sloboda lijeta i kretanja, htijući time karakterisati 
»pjesničku slobodu«. 

U drugoj kompoziciji zahvatio je Čikoš jedan događaj 
iz rimske historije: »Smrt Cezarovu«. 

Urotnici, protivnici Cesarovi i neki pristaše njegovi, 
upirući se na nezadovoljstvo, koje je zbog gospodarske ne- 

volje vladalo u Rimu, odluče da umore Cezara. U kazalištu 
Pompejevu, gdje se onoga dana senat sastao, navališe urot¬ 
nici na Cezara i umoriše ga, zadavši mu 23 rane. Cezar se 
sruši i izdahne pod kipom Pompejevim, Taj momenat uzeo 
si je Čikoš za zadaću, da ga prikaže! 

Ubojice se razbježaše, ostade sam njegov drug i pristali¬ 
ca konzul Antonije, koji stojeći kraj mrtvog tijela Cezaro¬ 
va, razmišlja o daljnjim svojim koracima, koje će poduzeti 
e da se domogne vlasti u državi. Da ga nitko ne buni u nje¬ 
govim mislima, vojnička straža zaustavlja svjetinu, koja želi 
provaliti u dvoranu. Taj dramatični i jezoviti prizor, prika¬ 
zao je Čikoš vanrednom mirnoćom iz koje izbija veličanstvo 
vječne smrti, A. J* 

LOUIS LEGER. 

Stanovao je u Passyu, 43, rue de Boulainvillier. Dosta 
daleko na periferiji Pariza. Kad si već bio i u ulici, još uvi¬ 
jek je bilo teško naći kuću. Zaklonjena vrtom, ulaz s po¬ 
bočne ulice. Idealno mjeso za duševnog radnika. Mir, samo¬ 
ća, priroda. Kao da i nisi u gradu, i još k tomu u središtu 
svijeta. 

Živahan i bodar dočekivao je goste. Veselio se, da ga 
pohađaju slavenski prijatelji i za svakoga je našao srdačnu 
riječ i po koju lijepu uspomenu iz njegove domovine. 

— A, vi ste Hrvat? Iz Zagreba . . . Da, da, još vas na 
svijetu nije bilo, kad sam bio zadnji put tamo. Rado bih išao 
opet . . . Ali star sam, smrt mi je za vratom; više ne ću ni¬ 
kuda iz Pariza . . . 

I pripovijeda . . . O starom kazalištu, o akademiji, o 
Štrosmajeru, o Starčeviću. . . , 

— Gle, imam i jednu napomenu od njega. Prosim Vas, 
slečno , . . 

I na češkom jeziku moli jednu svoju učenicu iz College 
de Francea, neka se popne na ljestve i uzme onu treću 
knjigu na lijevo. Da, onu staru gramatiku . . . Bila je to 
Ričoslovnica Šime Starčevića, koju mu je sam Stari 
poklonio. To je rijtka knjiga i rado ju je pokazivao Hrvati¬ 
ma ... Ili svoje izdanje Reimskog evanđelja: jedno samo u 
crnom, a drugo s iluminacijama. Onog prvog još ima neko¬ 
liko komada. Prisutni slovenci se interesiraju za nj; pisat će 
na ljubljansku univerzu, da možda nabavi jedan egzemplar. 
Leger opet hvali Hrvate: oni su se iskazali s narudžbom; 
sam Štrosmajer je nabavio nekoliko komada. Čini se, da je 
dao i neku pripomoć za izdavanje skupe edicije . . 

Na Zagreb ima najljepše uspomene. Još mlad je bio na¬ 
pisao, kako su ga Nijemci i Talijani odvraćali od posjeta 
Zagreba. »Tamo će vas naprosti zaklati«, govorili su. A ipak, 
više su ga »zaklali« u tršćanskim i bečkim hotelima, nego u 
zagrebačkim. 

Najviše od svih Slavena svejedno voli Čehe. Česi su mu 
iskazali najviše zahvalnosti i odali najviše počasti. Česi 
znadu steći simpatija u stranom svijetu. Ne žale ni novaca 
ni odlikovanja ni manifestacija bilo koje vrsti. Njihova je 
propaganda najodličnije organizovana od svih na svijetu 
uopće. A mi svi mislimo, da će tuđina doći k nama sama od 
sebe — mi da je možemo suvereno prezirati. Koliko će još 
trebati vremena, dok se uvjerimo o tome, da ne ide brijeg 
k Muhamedu, nego da će morati ipak Muhamed k brijegu?.,. 

Sa Srbima je Leger podzadnje bio nešto u hladnijim od¬ 
nosima. Zastupao je bugarsku tezu u Makedoniji. A i u svom 
govoru u Institutu govorio je o srpskoj narodnoj poeziji s 
nešto premalo uvažavanja. Pozlijedio ih je. Ali ipak nisu za¬ 
boravili, da je i toliko dobra o njima napisao. Kod proslave 
peđesetgodišnjice Legerova doktorata na Sorboni g. 1919, 


predao mu je jugoslavenski poslanik Vesnić krst sv. Save s 
lentom. 

Doktorska je teza Legerova bila studija o sv. Čir ii u i 
M e t o d i j u; napisana poticajem Štrosmajerovim a izašla g. 
1868. No to nije bilo njegovo prvo djelo. Već godine 1866. 
izdao je L’ Etat Autrichien, gdje prvi put govori o 
Slavenima. Odmah potom izašao je prijevod junačkih češ¬ 
kih pjesama pod naslovom Chants, heroiques et 
ehansons pppulaire des Slaves de Boheme, 
a godine 1867, La Boheme historique, pittores 
que, et litteraire. 

G. 1863. probudio je poljski ustanak u Legera duboku 
simpatiju za taj slavenski narod, a potom i za ostale Sla¬ 
vene. Bilo mu je tada dvadeset godina: — rodio se 13. siječ¬ 
nja 1843. u Toulousei. Već god. 1864. naučio je i češki, za 
koji mu je jezik pobudio interes češki pjesnik Josip Fryč, 
koji je kao prognanik živio u Parizu. Iste godine ljeti po¬ 
sjetio je Leger prvi puta Prag, gdje se je upoznao s naj- 
odličnijim češkim ličnostima onoga doba: J. Nerudom, Gre- 
grom, Podlipskom i dr. G. 1867. došli su u Pariz češki poli¬ 
tičari Palacky i Rieger zbog dogovora s tamošnjom polj¬ 
skom emigracijom. U isto su doba bili tamo i Bugari braća 
Miladinov, pa Hrvati Štrosmajer i Rački te dubrovački go¬ 
spar Medo Pucić. Među njima se probudio u Legera interes 
za Južne Slavene, pa je još iste godine 1867. doputovao u 
Zagreb, gdje je 31. srpnja prisustvovao i svečanom otvorenju 
jugoslavenske akademije. 

Iz Zagreba je otputovao u Beograd, boravio je neko vri¬ 
jeme u Đakovu, a poslije francusko - njemačkog rata boravio 
je više godina u Pragu, odakle je činio ekskurzije u Varšavu 
i Moskvu. Louis Leger je često bio gostom biskupa Štros- 
majera i njegovih prijatelja u Zagrebu. Tu je upoznao i 
svoju ženu, kćerku pokojnog sveučilišnog profesora Voj- 
novića. 

Leger je napisao obilje radova iz slavenskog svijeta 
Najznatniji su: Le monde slave (1873.; iza toga je 
izašlo više serija studija pod tim naslovom i u više izdanja); 
Les etudes slaves (1875.); Grlammaire rus se 
(1878,); Histoire de 1' Autriche-Hongrie (1879.): 
Recueil de contes populaires slaves (1884.); 
La Bulgarie (1885.); Russses et Slaves (3 sv-, 
1890., 1896-, 1899.), Souvenirs d’ un slavophile 
(1905.) itd. Sve su te knjige izašle u mnogo ponovnih izdanja. 
Za nas su Hrvate od naročitog interesa dvije njegove knjige: 
Zagreb et le peuple ero a te i Serbes, Croates 
B u 1 g a r e s (1913.). 

Držao je najprije na Sorboni tečajeve ruskog jezika te 
predavanja iz slavenskih literatura. God. 1872. počeo je svoja 
predavanja na školi orijentalnih jezika. G. 1885. postao ie 
profesorom za slavenske jezike i literature na College de 
France-u, 

Tu smo ga još i mi našli. U maloj dvorani Collegea sje¬ 
dio je staračac okružen s tri četiri slušača i čitao s njima 
Kollarovu Slavy dcera. Najradije je čini se ipak čitao 
češki, jer su mu Česi najviše pažnje posvećivali i jer su ga 
najmarljivije pohađali. Slušača je uvijek bilo malo. Pet, 
šest, katkada samo tri ili čak i dva. Ako je bilo Slavena 
različitih narodnosti, na svakoga se obraćao u njegovu je¬ 
ziku. Malo je miješao leksikon različitih slavenskih Jezika, 
ali u glavnom se ipak dobro izražavao, 

U College de Franceu smo se upoznali s njime, dva znan¬ 
ca Slovenca i ja. Pozvao nas je da dođemo k njemu. To 
smo rado i učinili. Nekoliko smo puta bili tamo i uz stalni 
krug posjetnika uvijek bi se našao po koji novi gost. Koji 
Slaven, koji je došao iz dalekih strana. 

Kad sam zadnji put bio kod njega, našao sam tamo 
tajnika Francuskog Instituta. Razgovarali su o tome, kako 
i kuda će smjestiti Legerovu biblioteku, koju je oporučno 
namijenio Institutu. 

— Bit će to najobilnije vrelo za studij slavistike u Pa¬ 
rizu, govorio je. Želim, da bude pristupačno svakome. Mo¬ 
ram se za sve pobrinuti, jer smrt mi već kuca na vrata . . . 

Onda sam ga zadnji put vidio. Na 1, maja ove godine smrt 
je otvorila širom vrata njegova stana, Dr Slavko Ježić. 

KONCERTNA KRONIKA. 

Svetislav Stančić je miljenik zagrebačkog općin¬ 
stva, To je ono pokazalo i prigodom zadnje njegove »Klavir- 
ske večeri« (u korist Odbora za pomoć gladnima u Rusiji) u 
srijedu, 25. travnja. Stančić vlada svojom tehnikom pot¬ 
puno i izgrađuje kompozicije, što ih udara u klavir, reći bi 
pred nama, kao da u onaj čas njemu pod prstima nastaju. 
Svaki mu je udar prom.išljen i u razmjerju prema čitavom 
djelu. Velikom pomnjom izrađuje dinamijske oblike svoje 
svirke, a. osobito pažljivo fraziranje. Silna snaga je njegova 
udara i klavir zvuči, ori, dok on udara. Zato je toliko zano 
sa i poleta u izvođenju njegovom, kad svira kompozicije silne 
sadržine. Istaknuti mi je posebice, da je ovaj put svratio 
pažnju i kompozicijama tankih, finih značajki pijanističkog 
zvuka (D e b u s s y), pa da je u tome postigao vanredan 
uspjeh (osobito je lijepo sviijao Debussy-evu »La 
cathedrale«),. C h o p i n a iznosi velikom snagom (poloneza!), 
a temperamentom i žarom svoje mlade vedre duše izvodio je 
»Carmen« fantaziju svoga učitelja Bus oni ja, 

U intimnoj večeri Glazbenog Zavoda u petak, 27. trav¬ 
nja nastupio je g. Drago H r ž ić, član zagrebačke opere 
(uz klavir g, dr. H. M i h a 1 o v i c h), G. H r ž i ć a kao kon- 
certnog pjevača kao da smo tek ove godine upoznali, a on 
je namah zauzeo odlično mjesto među prvim umjetnicima, 
koji djeluju u tom smislu. Opsežno, silno i zvučno njegova 
grlo ima podobnosti prilagođivanja svim bojama i ugođa¬ 
jima. Pjevač zna svladati ne samo sve tehničke teškoće, 
nije njegovo predavanje samo točno i razgovjetno, već se 
u njemu odrazuje duboko osjećanje i uživljavanje u ugođaj 
svake popijevke, G. H r ž i ć nas je zadužio osobito zbog 
toga, što je birao ovaj put popijevke sve samo naše. ^z 
starih zapisa povadio je lijepe doprinose davno minulih mu¬ 
zičara naših, da nam pokaže, da u finom predavanju ta djela 
mogu oživjeti i na današnjem koncertnom podiju, da 
zato treba shvatanja onoga doba, u koje su te popijevke 
nastale, i načina ispravne interpretacije. Slušali smo popi¬ 
jevke Livadića, Lisinskoga, Eisenhutha, Zaj- 
c a. No slušali smo i nova djela, od kojih su gotovo sva baš 
toga dana prvi put izvedena. Bile su to »kajkavske popev- 
ke« Luje Šafraneka-Kavića na, tekstove Domja- 
n i ć e V e; »Procesij.a« dra, Kazimira K i;' e n e d i ć a; 
»Moments erotiques« Jakova Gotovca, Šafranek 
je dokazao ovim svojim popijevkama obilje lijepih zamisli, 
duhovitih obrata, a u izrađivanju kantilene osobitu pomnju, 
poznavanje pravih pjevačkih efekata. Klavirski stavak nje¬ 
gov zvučan je, značajno se u njem isprepliću misli, da dadu 
osnovni ugođaj cjeline, kao i svih pojedinosti. Obrat pjesni¬ 
kov pri kraju popijevke iskorišćuje često jakim patosom. 
»Procesija« dra. Krenedića lijepa je slika puna čarob¬ 
nih, mekanih zvukova i boja. Pjevna se linija pokreće u 
živom pokretanju i samo se jedamput odulje zaustavi na 


tonu recitacije (to je možda najslabije) mjesto te kompozi¬ 
cije). Jakov Gotovac komponira tekstove narodne 
poezije. »U prkos«, »Jadi« i »Želje« tri su duhovite prpošne 
i dražesne sličice neobično žive ritmike, jasnih obrisa i veo¬ 
ma zanimivih zamisli. Sva sredstva, kojima se Gotovac 
služi, upotrebljava promišljeno i ekonomski, pa mu je sta¬ 
vak vazda skladan i zvučan. Osobiti je uspjeh postigao pje¬ 
vač s drugom popijevkom, koju je morao opetovati. 

»Kolo« je nastupilo s novim programom prvi put ove 
sezone u subptu, 28. travnja u Glazbenom Zavodu, Pro¬ 
gram je sadržavao sasma nova djela, velik dio kompozicija 
pjevali su »Kolaši« uopće prvi put. Najzamašnije djelo ci¬ 
jeloga programa zacijelo je Št o 1 c e r o v a »De si bila«, 
popijevka iz zbirke »Pjesme moje majke«. Zamah prelijepih 
misli, snaga punoga izražaja, zvuk njegova mnogoglasja i 
nadasve živa ritmika; sve je to izbijalo neodoljivom sna¬ 
gom, ma da su baš tu popijevku pjevali na koncu koncerta, 
kada su pjevači već sigurno bili izmoreni teškim kompozici¬ 
jama, što su ih prije toga pjevali. Dobronićev ciklus 
»Pjesme ostvarene ljubavi« na tekstove iz narodne poezije 
za mene je u osnovnom ugođaju nešto jednoličan. Četiri 
popijevke, u kojima je najsnažniji zamah zamisli u četvrtoj. 
Djelo je cjelovito, snažne zvučnosti i nada sve zanimlijvo u 
slobodnom pokretanju velikih korskih masa. Neke osebine 
(usporedno pomicanje dviju dionica u oduljem trajanju i 
otegnuti tonovi pojedinih dionica) možda su prečesto upo¬ 
trebljavani, pa zbog toga gube čar prvog dojma. Zato pak 
obilje misli i gipkost pojedinih dionica, koje se pokreću 
nada sve slobodno, osvaja slušača potpuno, L a j o v i ć je 
dobro poznati majstor. Djela njegova imadu u sebi već kla¬ 
sičnu zasićenost zreloga umjetnika, koji tragajući za no¬ 
vim stvara djelo, a da to novo nenametljivo pronikne nji¬ 
me. »Kolo« je pjevalo mahom tri zbora njegova, od kojih 
se ženski zbor a cappella »Žabe« odlikuje duhovitim zami- 
šljajem i silnom teškoćom intonacije. Milojevićev zbor 
»Dugo se polje zeleni« pokušaj je zanimljiv poimence zbog 
toga, što je kompozitor u njemu nastojao ispravno skandi¬ 
rati narodni osmerac. Kompozicija je raskinuta, ne ostavlja 
zbog toga snažan dojam, ma da su misli lijepe i zanimljivo 
izražene, Manojlovićev »Oče naš« odlikuje se dra¬ 
matskim silnim zamahom. K o g o j e v a »Barčica« nije cje¬ 
lovita, lijep je završetak mješovitog zbora, srednji stavak — 
muški zbor — zvuči usiljeno. Krenedićev »Izgubljeni 
galeb« u izvrsnoj interpretaciji, zanimljiv je u pojedinostima, 
ali i u toj kompoziciji nedostaje neprekinutost predavanja. 

»Kolo« je vrlo mnogo napredovalo. Svaka čast vrsnim 
dirigentima, a posebice g. S m o d e k u. 

Dr B. Širola« 

BILJEŠKE. 

Repertoar Hrvatskog kazališta u Zagrebu. Travanj, 26. 
W. A. Mozart: Čarobna frula. (22. put; gostovanje Ni¬ 
kole Zeca). — 27. Flers-Caillavet; Zeleni frak (25. put). 
— 28. Labiche - Micheh Firentinski šešir. — 29. po¬ 
podne. Gana: Vukodlak (11 put); popodne: Zajc: Ni¬ 
kola Šubić-Zrinski (157 put). 30. Smetana: Pro¬ 
dana nevjesta (109. put). — Svibanj 1. Korsakov: Š e- 
herezada (15. put); Sehuman-Baranović: Leptiri (13. 
put); Zajc-Baranović: Svatovac (12. put). — 2. Bize.t: 
Carmen (139. put). — 3. Begović: S v a d b e n i let (3. 
put). 


Izdavači i vlasnici; Dragutin Nemet i drugovL 


Tisak »Tipografije« d. d. Zagreb. 





^OOEIJB** 

TVORNICA CIGARHNOG PAPIRA I TOUAKA D. D.. 

ZAOREB. PlAKSiraiRSKA CESZA BROJ IO. 

preporuča svoje najbolje vrste cigaretnog papira i to: 

^GOLUB", „RIZ ABADIE*', „SAMUM“ I „CLUB" (EXTRABIS) 


IGNATZ DiinN 

ZAGREB. HICA 54 


HVGO nCSCH, ZAGREB 

lElC/E BROJ 49 

preporuča svoje bogato skladište svakovrsnog 

muikoil i dležfeć robila 

UZ umjerene cijene i solidnu podvorbu. 


ŠEŠIRE 

KRZNO 

prodate notlefdiiUe 


INDUSTRUA ZEUEZNE ROBE D. D. 

ZMAJ 

ZAGREB 

Prtrlnjilca vlica 3 
TgIgIoa 7-43 

Proizvodi: svakovrsno željezno poknćtvo, peći« 
štednjake i dijelove istih^ tačkeg želj. prozore« 
stube, ograde kao i raznu drugu željezna robu. 
Cijene vrlo nmjerene« a izvedba solidna i brza. lo 



Zahtijevajte ejenih 


kosmetičkih preparata za njega i 
poljepšavanje lica, finih sapuna, 
pudera, parfuma i kremova iz: 

Jiobiliot^ 

Uvo^ecile. ZTaaveO. Jlica 3« 
























Srad§ka štedionica 

Cftfitnc mtob, i Ihr. izroda 

^cMnislka ulico 5 Za^tb Vtb^o AidniiEfte nH 

tflošci X S00.000.000’— 

Prima uloške ha uložne knjižice i na tekući račun. Izdaje 
čekove i kreditna pisma, te obavlja isplate na temelja akre¬ 
ditiva na sva tu i inozemna mjesta. Kupuje li j)rodaje valute 
i devize. Obavlja sve burzovne naloge savjesno i kulantno. 

Xa ufoššic iamii ^rađ Za^eb. 


.TIPOGRAFIJA. D. D. ZAGREa 




















